url: =ZAM Thupuak :: 30 October 2016 :: ZOMI DAILY\nposted on 29 October 2016 at 8:00 am UTC+9:30 Lomkholna: Malaysia, News, Refugee, ZAM, Zomi\nUNHCR leh Makai te kimuh khopna :: 20 October 2016 (Thursday) UNHCR Conference Hall ah 10am-12pm dong kimuh khopna kinei thei hi. Education Unit (EDU)Laisinnalam tawh kisai makaipi khat ahi Mimi in gambel naupangte sungpan kum cingloin sang pan pusuak in nasepna phual ah tampi om ahih manin, laisinthei laiding sangnaupangte, nulepa, sia leh makai ten lai a sin nop nang nakpitakin tha ih piak ding hong hanthawn hi.\nResettlement Support Center (RSC) pan makaipi Rajani in zong min kitaih vai a buai te DHS pan zong tampi hong tungkik ban ah a dang zong hong kipan kikta a hih manin bang ciang tung cih natel kei uh leh RSC zum ah lai hong khia un cih genna hong nei thei hi.\nChild Protection Unit pan zong naupang a diakin tagah, belh ding neilo aom leh hih email ID tawh kiza sak thei cih gen hi. Email: ChildrenatRiskTeam@unhcr.org, laimal a gol leh neu te hihbang lian in gelh in.\nNa bank account uh limtak sitpha un :: Malaysia ah CIMB leh Hongleong Bank ten a kizatloh sawt ci-in bank account khakna lai ZAM zum ah hong khak den uh ahih manin, na bank zat pen ATM counter ah pai inla a kizat theih leh zat theih loh vasin pah in hih lai namuh phet in, a kingah kei leh na bawlna Branch/bank ah paipah inla, a hin kikna dingin bawlsak pah in. Tulaitak bank account tampi kikhak khin ahih manin limtak na kan in.\nRev. Khoi Lam Thang ZAM ah hong hawh :: Kawlgam pan hong zin ahi Bible Soceity of Myanmar (General Secretary) a sem Rev. Khoi Lam Thang 22-10-2016 ni in ZAM zum ah hong hawh in thunget sak na hong nei a, kilungdam mahmah hi. Topa Siapa leh a innkuanpih te, a nasepna a thupha hong piak sak sem sem ta hen.\nRev. Vung Za Niang ZAM ah hong hawh\nFull Gospel Assembly-Tulsa pawlpi kem sianu Rev. Vung Za Niang Malaysia hong hawh sungin a mipih te a itna leh a veina tawh ZAM zum ah hong hawh in thu kikupna leh thungetsak na hong nei a kilungdam mahmah hi. Topa’n Sianu leh a innkuan pihte thupha hong piaksak ta hen.\nRev. Vum Sawm Khup ZAM zum ah hong hawh\nCikha AG pawlpi kem siapa Rev. Vum Sawm Khup Malaysia hong hawh sung in ZAM zum hong hawh in mipihte a ding thungetsak na hongnei ahih manin ki lungdam mahmah hi. Topa siapa nuntakna hong zat sak semsem ta hen.\nNu Esther Cing Go Niang leh alawmte ZUM ah\nYangon pan hong pai Nu Esther Cing Go Niang leh a lawmte in ZAM zum ah 21-10-2016 ni-in thunget sakna leh thupha piakna hong neiuh ahih manin nakpi kilungdam mahmah hi. Topa’n Nute thupha hong piak sak ta hen.\nSia Zen Za Kap ZAM ah hong hawh\nYangon pan Malaysia ah hong zin Sia Zen Za Kap ZAM zum ah 27-10-2016 ni-in hong hawhin minam te a dingin ZAM zum pan sanin thunget na hong neihsak banah ZAM zum nasepna te a dingin pan pihna RM100 hong pia a hih man in ki lungdam mahmah hi. Topa’n siapa te innkuan ah a thupha hong kicing sak ta hen.\nDonghu a ding huhna sum hong pia\nTedim-Suangpi khuami Taang Lian Kim Khai in Zomi te a it na leh a veina tawh neih man hilo, veina leh phalna tawh donghute panpihna ding ZAM zum ah RM500 hong piakhia a hih manin kilungdam mahmah hi. Asep a bawlnate ah Topa’n thupha hongpiaksak in mailam ah a it a mipihte a ding na lian pi a sem zo dingin hong siam ta hen.\nKOI PAN HONG PAI NA HIAM? – CRUSADE SAPNA\nIME(International Mind Eduacation Institute)te vaihawm na tawh kibawl hi a, hih Crusade ah alunglut te a dingin lutman mikhat ciang RM 30 hi ding a, sunan ( lunch) hong vak ding uh hi. Bus tawh hong kipi ding ahih man in Asia Jaya LRT station ah zing lam 9:30 ah bus na ngak in.\nA hun : November 1-3 ,2016\nSpeaker : Professional Joshua ( Korea)\nKi zop na ding : Saw Wei Tho Ph 018-2770-556 , 011-2188-5643 , 011-3946-1483\nZomi Bup Antangh Thunget KhopNa Om Ding\n08 November 2016 ni-in US Makaipi ding(President) ki telna nei ding uhhi. Donald Trump in USA gam ading in makaipi kangah leh America gam pen nambat khat in koih ding ing a, Christian gam kasuaksak kik ding hi. Tua banah galtai aom Christian mite kala ding hi ci-in tangko khia hi. Hillary Clinton in galtai kala ding a, a diakin muslim gam ahi Syria, Afghanistan cih lamte pan in lak sawm zaw hi. Christian deihlo ten hong zo mawk leh ei Malaysia, India ah Zomi tampi kiom lai a, Thai gam a te lah kiciah sakta hi. Christian a deih kum pi hong kahna ding leh Malaysia gam bekbek ah Zomi tulsawm bang kiomlai ahih manin amanlang a gam thumna hong puak mengmeng theih nadingin thasan in Topa mai pha zong kik lai ni.\nOnline pan in Zomi kavei cihcih leh otot tawh piang nawnlo, sep khiat, kalsuan khiat hunta hi. UN ten min kitaih, damlohna hang leh Thongkiatna pan UN ngah, Asylum 2013 kihawm UN ngahte ih vai khempeuh hong ngaihsut sak mengmeng nading Topa tungah ngenin thum khawm leng cih lungngulh na tawh Pasian nasemte leh Zomi akua mapeuh ma pang khawm dih ni Topa hoihna ih mu taktak ding hi.\nAni : 05 Novemver 2016\nZomi leh kha mangthang te ading note tawh nasem khawm.\nSuan Za Kam (Kamtawng) New Life 4 U Ministry.\nQualitas Zato omna mun teng (KL pua lam)\nPoliklinik Puteri & Surgeri : 37, Jln Besi 1, Tmn Sri Putri, Skudai\nHEALTH EQUITY INITIATIVES(HEI) a kici lungsim lam damlo te panpihna zum ah mipi ading veina tawh nasem nuamte ZAM pan hong kisiauhpih ding a, form zong hong ki fill up sak pah ding hi.\n1. UNHCR card nei mi hi ding\n2. Malaysia ah a tawmpen kum 1/5-2 yrs a sem thei mi hi ding.\n3. Manglai sim, gelh, pau ban ah kawlgam sung a mi namdangte pau nam 2 sang atamzaw a thei mi hi ding\n4. Kipawlna leh mi tawh na semkhawm thei mi hi ding\n5. A Zomi pihte a huh kik nuam mi hi ding\n6. Cidamna lam tawh kisai a lunglut mi hi ding\n7. A nunungpen Nov.11 – Friday ni dong form kiap thei.\n*** HEI pen mipilte tawh nasem khawm ding a hih ban ah training hi den zaw in kum 3 bang asem zote mipi lak ah kizangthei/ zattakciang mahmah uh ahihmanin sum thalawhna in tuatlo a, pilsinna leh siamsinna a tuat thei te a dingin mun hoih mahmah leh ZAM tawh kum tampi nasem khawm NGO khat hi.\nACTS ah Nurse khat kinawh deih hi.\n1. Lian Suan Mang\n1. Thang Khai 5. Kap Suan Mang\n2. Cin Khan Lian 6. Dal Khan Hau\n3. Do Lun Mung 7. Ning Ngaih Hau\n4. Cing Lawh Nuam\n3. Sian Mung (Vangteh) HKL\n4. Khup Thawn Ding (Ngalbual) HKL.\n1. Kai Muan Thang(New Darkhai) Kajang thong ah\n2. Cin Sian Khual(Ngente) SS2 Seapark pan tan khia\n3. Gin Cin Thang(Pyidawthar) SS2 Seapark lockup ah kansak\n1. Lian Kim Khai(Tedim Suangpi) RM500\n2. Sia Zen Za Kap(Yangon) RM100\nPrevious: Solar Storm hangin Technology Blackout piangthei dinghi kici ~ Thang Khan Lian\nNext: Kawlgam ahzong Zika Virus kimu ta ~ ZD


timestamp: atn

url: =LUNGDAM THUPUAK [MISSIONARIES] ~ MUC\nLUNGDAM THUPUAK [MISSIONARIES]\nAdmin 9:47:00 PM Articles, Religion Articles\nLEITUNG MINAM KHEMPEUH UTNA GAM. By: Pr Thang Siangh\nUS pen Missionaries a tampen hong kipatkhiatna gam hi a, eikiang hong tun ciangin, "Topa, Mangpa" kici hi. Genthei takin Pasian tung ki-aapsa-in hong pai uh hi. Hong kithawi a kipan a haksa pen munah omzawh nangin gentheih kisin uh hi. Leitung gammong mipi batsap mihaipente teenna munah, thupha puaknuam leh pilna pianuam uh ahi hi. Tua bang munte pen a pautheiciang hibek a, ganhing tawh kim a nungtate ahi hi. Tuate lakah hong teng dingin kiging uh hi.\nUSA i pai ciangin\nGamthumna mite pen hong kithei phamahmah hi. Guahtui khamlo ankung bangin milakah hithilthel khatin ki-om hi. Mi 100 lakah Kawlgam panin khat bangbek kihelzo hi. Daileenbuk omna nangawn muthei paklo uh hi. Limlang ngentang tawh ki-um ahihmanin, a pangkhat "Toilet" ci- a lai ki-at pen maankawmsung panin amuh ciangin, painuamin maankawm peuh phudapdap uh hi. Khutsilna, dinsa-a zunthakna, ekthakna khempeuh eletronic system ngentang tawh ki control ahi hi.\nZunthakna pen dinsa-a kitha hi a, i gei-a ten amuhloh nangin kuak kiukiau-in kidaal a, neek tinten a thak ahi hi. Pasalte a man ciangin ama na adawn pei-in a khi kikangsak thei hamtang hi. Tua pen camera in nong zaihkhin a, kihei lianleh zuntuibuakna tui ging henhanin hong khah hi. Tua pen lau a thaltuk zong kitawmlo hi. Gam thumna cih ciangin Kawlgam pan-a paite sangin a nanghzaw tam mahmahlai hi. Ciangkanglo tawh a siak theilo om hi. A kuanggong a taat bang omlai zen sap hiveh aw. Tua pen gamthumna mipil aa kiciamteh officer ngentang ahi uh hi. Tuiduhte aadingin, siktawh kibawl peeng kiphut tuitau omkawikawi hi. Munkhat meek lehang tui hong leengviauviau hi. Tua kidawn hi. Kambal cih bang omlo ding a kibawl ahi hi. Pawlkhat ten a peengmuk muannuamin lingtantanin kithawi uh hi. Amekna mun theilo-in a khuampeuh beelvel thapai uh hi.\nUS itun ciangin azawng-ahau kilamdanglo-in Aircondition sungah ki-om hi. Alum-avot deih bangin kizang hi. Tua ciangin letmat khat a sah carpet tungah ki-om hi. Tuilum-tuivot deih bangbang kizang hi. Ekbuk pen kahkam kuang taw-ngakna kibawlin nuamtakin kitu hi. Pawlkhatte Shower kisilna sungah kisil dingin pai hi. A tuihong theilo-in naikhat phial sawt hi. Hipa sawt si e, icihleh a tui hong theilo nahi khong hi. Tui ahon ciangin tuisa hong kha-a, tuamah dingsa-in sampulh liangin kisil zong om uh hi. Tuivotlam hongkhate pen sawtzong kisil zolo-in liingtantanin hong pusuak uh hi. Mikangte pen tuibuk shower a kisil ciangin nuamsa-in lasa kawmin kisil uh hi. Gamthumna pan aate pen ngalbu sun bangin cimawh mahmah uh hi.\nPawlkhatte kiniamkhiatin a kipia bangbang sem kenken uh-a, kumkhat sungin innlam aa sanggamte nangawn thau lihliah uh hi. Inviromental Service innpuah innphiat nasep pen zaneu mahmah ahi hangin neuseh ding hilo hi.Tua tawh mikhempeuh kipanin siamtek leh hoih ding hi. Sianthona leh Living Standard hong tawisang ding pilna bulpi higige hi. USA pen mihoihte leh thanuamte aadingin hoih hi. Kum tampipi omkhin a, innsaap zolo tampi om hi. Mipang beel a om tampi om hi. Eimi a tamzaw company setzung cih khawngah qualify lo ihihmanin Sushi seem kitamzaw hi. Sianthona, vansendan, hunmanna aa kipan a tuamtuamah cinlgo ihihmanin, tua zong Company in a lakkik tam mahmahlai hi. Tua khempeuh zong hanciam huai mahmah hi.\nHong lutcil pawlkhat pen ama status zong ngaihsunlo-in kiteisak kuamah zahlo a kokziahziah pawlkhat om hi. Tuate bang kidop huai mahmah hi. Chinese Store ah manager kasep laitakin, Korea numei khat leh Sente khat hong kitawng uh hi. Citizen khat in right tampi nei hi. Citizen ngahnailo khat in, mikhat thubawl theilo hi. Korea nu pen citizen a ngahzawh kum tampi hikhin hi. Senpa pen bangmah hinailo hi. Korea nu in, " Kei kua cih nong thei hiam? " ci hi. Senpa in," Nangpen piggy woman" cikikin gualzo kisa mahmah hi. USA citizen khat in a gamsung mihoihlo a omleh report piaktheihna nei hi. INS hopih hi. Tuapa a zanzanin hong kituahkhia hi. Ei dinmun theihsiam leng suahtakna nokhat zong ahi hi. Mi i thusimloh khat pen, zumthu nainganzi thu a nathuklut mahmah khat zong nahi thei hi. Kua cih natheihkim keileh kidawm zaw mai in.\nInnkuansung nupa omzia pen Gamthumnate leh US kikhai mahmah hi. US pen " Land of the Laws" kici hi. Nupa kikaal, tate leh Nu leh Pate kikaal omzia kithuhilhzia pen Domestic Laws tawh ki control hi. Domestic Laws pen US in khauhlet mahmah hi. Eigam ngeina khahsuah lo-a a zite simmawhin ahihphaiphai vial khawngte thong sungah zankhatkhat kikhum dengdang tammahmah hi. Tuate Gamthumna pan ngentang ahi hi. USA ah zi leh ta kisaat theilo hi. I hilhzawh keileh, 911 sam a hilhsak ahi hi. Ei neihsa hitah ci-in kitomin naneihsa susia lecin, hong kiman ding ahi hi. Taangthu kiciamteh a tua tungtawnin i nget khatpeuhpeuh hong ngaihsun ahi hi.\nKidawm ciat ni. Ei khangpen lutang tawh kiphul ahihmanin haksaatna tampi om hi. Ih tute hun ciangin gammi mah bangin hong khuasa ding uh hi. Anduh gilkial a gambeel ihi hi. Kiniamkhiat ni.


url: =White House pan gam honkiknang zuihding thukhun te :: ZOMI DAILY\nposted on 12 May 2020 at 9:49 am Lomkholna: News, Thomasmung, USA, World\nCOVID-19 Alert XII: Atheih huai White House & CDC pan akibawl Gam honkik nang zuih ding thu khun te (Guidelines for reopening Up America)\nCOVID-19 hangin nasep (businesses) leh Sang (school) te aa kipan akikhak te hon kik theih nang zuih ding thukhun (guidelines) te Phase One pan Phase Three (Dawl khat pan Dawll thum) White House leh CDC pan geel khia uh hi. State Governor ciat in amau state ciat ah thu khun behlap uh aa, federal leh state guidelines zuih ding bawl tek uh hi.\nI omna State ciat ah Phase (Dawl) bangzah na tung ta hiam cih theih huai mahmah hi. Gentehna – Ko omna US Capitol (Washingon D.C), Maryland, leh Virginia State te ah Dawl khatna (Phase One) tawh kipan pan hi.\nGuidelines for Opening Up America: PHASE ONE (Dawl #1 na):\n– Inn tek ah om lai ding, akisap kei leh inn pua vak khia lo ding (Shelter-in-place, Stay-at-home)\n– Mipi lak i pai ciang social distancing zang tek ding (6-feet social/physical distancing in Public) leh maituam (face mask) zang ding (hih pen akibehlap kik thu khun hi).\n– Mi 10 pan atungsiah kikhopna, kimuhna nei thei lo ding\n– Athupi lua aom kei leh khualzin lo ding (Avoid non-essential travel)\n– Ahih theih leh inn pan nasem tek ding (Encourage Teleworking)\n– Sang teng khak lai ding (Schools remain closed)\n– Zato (hospital) leh Pitek, Putek te koihna mun (Senior living facilities) te ah kihawh thei lo ding\n– Ansai (sit-down dining), movie theaters, Kimawlna (sporting venues), Kikhopna (places of worship) cih te pen Federal kumpi ii thukhun guidelines tawh kizui in State governor ten amau state ciat ah thu khun bawl in social distancing guidelines tawh kihong kik thei ding hi. Ahi zongin mimal phazah ii 50% ciang bek kiphal pan ding hi.\n– Kimawlna (Gym) te zong physical distancing leh sanitation protocol tawh kihong kik thei ding hi. State atam zaw in belh outdoor Gym te bek hon ding vaihawm phot uh hi.\n– Zu sai (Bars) te kikhak lai ding hi.\n– Paak huan (Park) te ah exercise bawl in lam siau (walking) leh Naga beng (finishing) bek kiphal thei pan ding hi.\nPHASE TWO (Dawl # 2 na)\n– Inn tek ah om lai ding (Continue to Shelter-in-place, Stay-at-home)\n– Mi 50 pan atungsiah kikhopna, kimuhna nei thei lo ding\n– Khual zin thei ta ding (Resume non-essential travel)\n– Ahih theih leh inn pan nasem tek lai ding (Continue to Encourage Teleworking)\n– Ansai (sit-down dining), movie theaters, Kimawlna mun (sporting venues), Kikhopna (places of worship) cih te mi 50 ciangtan in physical/social distancing thukhun tawh kihong kik thei ta ding hi.\n– Sang (schools), naupang kepna (daycares), leh camps cih te physical/social distancing thukhun te tawh kihong kik ta ding hi.\n– Zato (hospital) leh Pitek, Putek te koihna mun (Senior living facilities) te ah kihawh thei nai lo ding hi.\n– Park ah picnics cih te mi 50 ciangtan in physical/social distancing guidelines thu khun te tawh kiphal kik thei ta ding hi.\n– Zato ah kikheina (surgeries) te zong kibawl kik thei ta ding hi.\n– Kimawlna (Gyms) te social/physical distancing guidelines tawh kihong kik thei ta ding hi.\n– Zu sai (Bars) te federal leh state thu khun tawh kihong kik thei ding hi.\nPHASE THREE (Dawl # 3 na)\n– Stay-at-home leh shelter-in-place order cih te om nawnlo in apua lam kivak khia thei ding hi. Ahi zongin physical/social distancing guidelines thu khun pen zui suak lai ding hi.\n– Ahih theih lai teng mi honpi om na ah sawt pi om lo ding\n– Nasepna te ah thu khun om nawnlo in na kisem thei ta ding hi.\n– Zato (hospital) leh Pitek, Putek te koihna mun (Senior living facilities) te ah kihawh thei ta ding hi.\n– Ansai (sit-down dining), movie theaters, Kimawlna (sporting venues), Kikhopna (places of worship) cih te physical/social distancing thukhun tawh kihong suak thei ta ding hi.\n– Kimawlna (Gyms) leh Bars te social/physical distancing guidelines tawh kihong kik thei ta ding hi. Thomas On Sian Mung (Thomas Mung Guite) Washington D.C May 11, 2020. eference: White House\nPrevious: Mi mawh sak kei in ~ Evan. Suangh Dal\nNext: Gentehna Kammal thuk pawlkhat ~ Job Cinpi\nA Bit Lungsim Siangtho ~ Khat Thang\nNumei hoih le hoihlo ~ Rev. Lian Za Nang


url: =Gampua om Nute in tate koici pattah ding :: ZOMI DAILY\nposted on 10 September 2015 at 7:42 am Lomkholna: Education, Hauthang, News, Zomi\nNaupang te bangci in’ Khoi leh Kepsiam ding\nNaupang kepzia pattahzia atuamtuam in om ahih hang in Zomi sung naupang akeem siam ding pen anute atamzaw kisap na ahihi. Hih nau pang kepzia te ah adiak in Zogam sung om naupangte leh Gampua om Naupangte akepzia ki pattah na kibanglo hi.\nIgamsung leh Igampua kibanglo thunih!\n(1) Zogam leh Kawlgam huamsung om Naupangte adiak in Eipau kizatna leh meltheih tamna mun ah khangkhia ahih man in Pilna lam pattah ding leh siantho na lam pattah ding kisam pen hi.\n(2) Gampua om Naupangte ahih leh Pilna leh Siamna pen minam tampi tawh sinkhawm uh ahih man in khang mahmah hi. Ahizong in Pasian thu leh Zopau , tawh pattah den kisam hi. Tua man in adiak in gampua ah naupang te pattah zia ding ( Youngster Fostering) ding pen Anu apian na nu in hun ngah pen ahihi.\nGampua om Zomi Nupi dinmun!\nGampua om Zomi nupite Zogam om nupi tesang in hunngah zaw uh hi. Vokan, Ak an tawh buailo hi. Lokuan Singpuak cih tawh buai lo hi. Innkuan khamkop anhuan bek atam pen nasep hi zaw a, Tualo nasep ding tamlua omlo hi. Nasep bulpi Naukepsiam ding kisam pen hi.\nBangci kep’ Bang ci pantah ding!\nPasianthu ah pantah ding, Pilna lam ah pantah ding, Siamna tuamtuam lam ah pantah ding, Cidamna lam ah pantah ding, Zopau tawh ki pantah ding, cite ahihi.\nKoici pantah ding?\nGampua om nute in natate zingsang lol, thobaih kisin sak in, asangpai man in siangtho tak in kisilsiang sak in, Asangvan ding laibu laikung akimtak in naguansak khit ciang in, Sangpai madiak in tate ading Pasian kiang ah paaina, thungetna bawl sak den ding ihihi.\nNitak sang hongtuah ciang in dawn,in maimuak in nute itna tate mai ah maitaii siusiau sa in abaan pan len in ihdawn ding hi. Tua khit inntun khit ciang in tawm vei khawl, tawlngak pih in. Kimawlna tuamtuam kimawl pih leuleu ding hun pia kik ding ihihi. Nitak an neek khit ciang in laisin na sang ah asin te koimun koilai sin bangte sin cih dot kik na tawm vei neih pih khit ciang in Innkuan ading Pasian kiang ah paaina, thungetna neih pih in naupante paaina kisin sak ding hi.\nTua khit ciang in lupna tung ah a ihmut man un Pasian thu tawh kipawl tangthu tom nono Zopau tawh gen pih zelzel ding kisam hi.\nAkhangto gam om hih nazui in TV, DVD te ah Zopau leh Zola tawh kibawl Pasian phatna late leh Lasakna te , Zolia Zotaang kidemna leh Zongeina tawh kizom laam leh Late ahon theih ding in koih sak den kisam hi.\nNisim Kaalsim, Kumsiim kizom in hihdan in naupangte innsung nupi te in hongpantah ciang im Pasian thu ah upna kip kho in, Zopau akhantawn in mangngilh nawn lo ding in namdang lak ah Zomi nam kipto sak semsem ding ahihi.\nLungdam, Pasian thupha!\nPrevious: GZA Thu Kikupna Pan\nNext: Thupulakna: Washington DC Khuapi a Lungphona Lawhcing


url: =10 August 2019 Sabbath 32na Teci Panna ~ MUC\n10 August 2019 Sabbath 32na Teci Panna\nAdmin 7:26:00 PM Articles, Offertory Reading Zomi\n10 August 2019 Sabbath 32na\n“Pasian kumpi gam leh Ama thumaanna zong masa un. Tua hileh na kisap khempeuh hong piathuah ding hi.” Matt. 6:33.\nLeitungah lawhciinna ci-in a ngaihsutte leh Pasian in lawhcing a cihte kibang lo hi. Jesuh in vantunggam tangko kawikawi hi. Hih leitungah a hong nuntaklai-in Pasian’ gam thu limtak hong hilh hi. Pasian gam sung om ding mite’ nunna zia ding Mualtung Thuhilhna in hong hilh hi (Matt. 5: 1-12). A kiniamkhiat mi in thaman ngah ding hi. Jesuh in bang bang dinmunah om taleng, a lungdam dingin hong hilh hi. Leitung in siatna tawh kidim hi. Bang hang hi ding hiam?\nNa khempeuh in kikhel hi. A kipatcilin na khempeuh hoihkim hi. Mawhna hangin leitung hoihna kisia hi. Pasian’ bawlsa leitung in siatna tawh hong kidim hi. Mihing nunna zia zong hong kikhel hi. Leitung itna tawh a nungta mi in Pasian’ gam tawh kigamla hi, cih kimu hi.\nJesuh in ama tuuhuang sungah a om lo tuu-te zong ka kaikhawm ding hi, ci-in pulaak hi (Matt. 25: 32 – 46). Koi bangin Topa’ tuuhuang sungah na nungta hiam? Leitung hauhna bek mitsuanin a nungta mi na hi hiam? Ahi keileh Pasian’ tawntung gam mitsuanin a nungta mi na hi hiam?\nThuumna: Jesuh leh Ama dikna, Pasian’gam zong masa ni. Tua hileh vantung thupha sungah nopsakna tawh i nungta ding hi.\nThungetna: Topa aw, tawntung nunna mitsuanin a nungta dingin kote hong makaih in. Leitung iplahna khempeuh nangmah kong ap uh hi. Amen.


url: =Zudawn danding ~ Pu Thangboi :: ZOMI DAILY\nZudawn danding ~ Pu Thangboi\nposted on 7 June 2019 at 10:16 pm Lomkholna: News, Thangboi\nZudawn te’n theih ding leh kidop ding thu tampi om a ka phawkkhak vat pawlkhat ong hawmsawn ing.\n– Zu ih dawn ciang in damdam in dawn ding hi. Zulimte bang tawlkhat muam phot leng namtui mahmah hi. Tua hileh azu zong nem tuam in ih kham dan zong nuam hi. (Zu thaldawn vat khawng pen ulian vailo lua hi).\n– Zukhauh ahih nak leh tui tampi dawn ding. Atawmpen azu i azah thum peuhmah dawn ding hi. Tua hi leh ih sin in thuaklo zawdeuh tuam in azing ciang in ih thuakdan nuam zawdeuh hi. (Zu ne leng zan ih khanlawh ciang khawng a ih dang atak ngeungau pen tui bangzahta a kisam cih hong lak gige ahi hi).\n– Sikhang, sikhum leh gout nei te’n Zozu, bear leh zuning nek vetloh ding ahi hi. Sih baih nop leh lah nek mengmeng lel ding hi.\n– Sikhum nei te’n aduh vauvau leh zukhauh pep li (4 shots) ciang nektheih hi.\n– Zu ih nek ciang in ameh om hamtang leh hoihzaw hi. Sa tawh meh bel hoihlo hi. Zu lak ah sa diah leng amuat theihloh mah bang in ih gilsung ah na tuaci ding hi. Tua ahih man in mehteh mehgah tawh meh leng hoihzaw hi. Tuikawlkai teh (water crest) hoihpen hi. Gu lamsang zo mahmah hi. Azing ciang ih sung paidan nuamsak hi. (Tampaza dan athuk nam peuhmah tawh mehloh ding hi)\n– Zukhauh ahih leh tuikhal (ice) tawh diah leng diahloh sang hoihzaw hi.\n– Ameh sawkna ding in ciangkang nazat leh alaizang pan in len kei in hong kineumuh ding hi. Sen te’n ciang tawh an anek uh ciang en giugiau lecin abul pan len uh hi.\n– Wine pen ahai dim in kuamah in sung ngeilo hi. Milak ahih nak leh alang sang atawm zawdeuh sung in. (Zu zong atamzaw in tuaci zat hi).\n– Zomite lobuang zunek zawh azingciang khawng a azunekna thu akikum leh agen kikkik kuamah omlo hi. Zunek thu khawng gen kikkik pen haivai mahmah hi.\n– Zuphual ah innkuan sung thu khawng sunkhiat ding hi zenzen lo hi. Nasepna vai peuh gualnop theihna vai peuh gending ahi hi. Mipilte’n vai thupi taktak genna hun in zangzaw uh hi. (Khanglui te’n zong vai thupi mahmahte ah zu tawh thu nagen uh hi).\n– Zu pen zing tungtung a nek ding hi zenzen lo a, nasep man ciang lawm leh gual tawh kithuah theihna khawng a zatding hizaw hi. (Zing tungtung thophet zune te’n bel kum tam nekhalo uh hi).\n– Zulung vei ih cihte pen alungvei hizenzen lo a, ahai ahi hi. Zu akham ciang a akitom vangvang theite pen kham takei leh zong kitom thei hi. Leitung ah mipil zulung vei cihbang omlo hi.\n– Zu nek ciang in lu le taw phawklo liang a nek pen akhiatna om nawnlo ban ah haivai mahmah lel hi. Na kikep zawh ciang kan ne peuhmah kei in. Tua val kimanna khat zong omlo hi.\n– Zu nakham luat leh niangphan tuilum dawn in. Phatuam hi. Luakhia thei leng zong ih ci zangtuam hi.\n– Adang tampi omlai in cia. Zunek hoih asa lua a hih lai hong gelh kahi zenzen kei hi. “Zu ne ken!” kicih khawng azadah omthei aihteh ci a anek dan hong gen vet ka hizaw hi. Nekei leng bel hoihpen hi. Zong kimet pen hi. Ei’ ading bek hilo in ih kim ih pam ading in zong hoih hi. Buaina tawmtuam mahmah hi. En nekei ziau leng leitung ah zune khat akiam hipah hi.\n– Duh pipi a dawnloh ziau pen pasal vai mahmah hi. Kidek zawhna leh kikep zawhna himhim pen mi ginate’ zia ahi hi.\n– Mi’ muhna ah a etlawmna ding a ahoih dan khat a om sangin hoih takpi sawm leng kimet zawtham hi.\nGen khialh a om leh ngaidam, Note’ itna sungah: Mung Laan Thang, Tonzang, Zogam\nPrevious: 2016 pan 2020 Chin State Budget thu\nNext: ZAM Thupuak :: 09 Jun 19 (UN Child Protection Unit tawh kimuhna)\nBang mangman na hiam?


url: =Malay gamsung leh lei tung bup zomi te tung zaksak na :: ZOMI DAILY\nposted on 10 August 2016 at 6:12 pm UTC+9:30 Lomkholna: News, Refugee, Zomi\nMalay UN khuahun hoih nawn lo\nZomi tul 15 kiim tam zaw/tawm zaw thei gam bel a om na Malay UN vai pen tu lai tak ma bing mah mah hi.\nJuly 18 ni in UN (CLU) te in pastor teng UN zum ah meeting og sam in na gam uh 2015 pan hoih ta in Thai pan gambel Karen te zong honpi khat ciah khin a hih man no zong a ciah nuam peuh ciah thei dg og vai hawm sak thei ung og ci mawk hi.\nAustralia pan Pu Zo Khai in Malay seniour Officer te tawh ki mu in 2018 nung siah UN te in ma ban zom nawn lo ding cih thu ong gen leu leu hi. Tua kawm kal ah\nUN zumpi pen August 8-10 zum ki khak dg a cih uh pen 12ni dong kal khat bup zumpi ki khak dil del mawk hi.\nTu lai tak bang thu og ging dg cih pen dip kua kawm sa in mi pi ten ki ngak dim dem hi.\nZomi ka vei ka it ci a awng awng ten online pan ot ot tawh vai ki hawm thei nawn lo hi. GZA makai te leh mipil ten Malay UN zum og delh ving veng in mi pi te ham sat na og gen sak le uh cin lung gulh huai mah mah hi.\nA dah huai na:\nZomi tampi inn leh lo nei nawn lo in lam kaal ah ki din khawl a hih man og ciah sak kik mawk leh bem pan ki pat kul dg a gal tai ma sang ki genthei zaw dg hi.\nIh lung gulh na in gam 3 na pan pilna siam na sin sum le pai zong a ih gam puah zuun kik dg hi a tu lai tak din mun tawh ei le ei zong a ki nung ta liai liai hi phot hi.\nMun tuam tuam a zomi te aw Ester ,Nehemiah te bang in an tang in thu og nget pih un.Mai nawt thei lo nung kik thei lo din mun tak tak ah ka om ta uh hi\nHih bang teng a hih man in Malay a om zomi Pasian na sem khem peuh leh mi pi in ih mi nambup ai tang in ih zumpi ZAM ah an tang in Pasian mai pha zong khawm dg in kong zawn hi. Ei pawlpi tek ah ki ngen thei lua hi a hi zong Pasian in pawlpi lung sim teng nusia phot a mi bup a pai khia kalsuan khia a thu nget khop hun sa mah mah ta hi.Lungsim pum khat in khitui tawh Topa mai zong khawm ta peuh ni Topan ih lampi og hon sak dg hi\nThunget na ding\nA ni : 13/08/2016\nA hun :11am- 3pm\nZomi a ding kiu khat pan ma pang\nKamtawng ph: 017 3610 125\nNewlife 4U Ministry\nPrevious: Myanmar Bible Society panpihna sumkhak ding hanthotna\nNext: Madeira tuikulh tungah gammeikang nasia mahmah, mi 3 sikhin


url: =Iraq ah IS migilo te nutsiat nupi 1400 leh naupang honkhat kiman :: ZOMI DAILY\nposted on 11 September 2017 at 10:05 pm Lomkholna: News, Sawltak, World\nIraq gamsung ah IS migilo te ii azi hiding in aki ummawh nupi 1400 leh atate kimankhia cih Reuters pan kiza hi. Iraq gamsung panin kumpi thunei te’n IS migilo te aki hawlkhiatkhit ciangin anungsang ah azi leh atate uh akimankhia hi ci’n Security & Aid Officials te’n genkhia uhhi.\nTua amatkhiat te lakah atamzaw pen Turkey gampan ahihi. Tuaban ah nidang in Soviet States Tajikistan, Azerbaijan, Russia cihbang gamtuamtuam paninzong kihel uhhi ci’n Iraqi Army & Intelligence Officers te’n genkhia hi.\nFrance leh Germany gampan inzong pawlkhat kihel uh a, tuaban ah Asia gammi zong kihel cihi.\nHih nupihon leh naupang tepen Iraq, South Mosul aom Iraqi Camp panin aki mankhia ahihi. Pawlkhatpen hihphual ah August 30 ni pawlin atunguh hihtuak a, Iraqi Troops kici kumpi galkap te’n Mosul khuasung panin IS migilo te ahawlkhiat ciangin azi atate uh nusia in ataikhiamang uh cimawk hi.\nIS migilo te ii azi in aom nupi pawlkhatte pen akhutsung ah bangmah Original Documents tawi neinawnlo, ID neilo uh ahih manin, koipan panin hihphual ah hongpai uhhiam cihpen Intelligence Officer te’n hoihtak kankhiatsan uh cihi.\nIraq gamsung panin abeisa kumpan kipan hih IS migilo te kumpi thunei te’n ahawlkhiatzawh akiman lakah matkhatin mi atampenpen hiding kici hi. Iraq kumpi galkap te’n nungkum akipan agamsung panin IS migilo te hawlkhiat kilimpat mahmah uh a, adiakdiak in IS te phualsatna Mosul paninzong IS galkap honpikhat hawlkhiakhin uhhi.\nHih amatkhiat uh nupi leh naupang tetawh kisai in hoihtak in thusitna kinei, Tight Security Measures kibawl in, kumpi lampan in bangcihding cih Government Orders aki ngaklaitak hi ci’n Army Colonel Ahmed al-Taie in genkhia hi.\nHih nupi leh naupang tepen mawhna aneilo khuasung mipi te akaplum, athat giapgiap te ii azi atate hi. Ahi zongin amautawh hoihtak kiho in, athu aki dotcian ciangin apaikhial, aki makaihkhial uh hi a, ahehpihhuai mahmahte uh ahihi. Tua ahih manin, amau tepen gawtbawllo in, hoihtak in kikem hi ci’n thunei te’n genkhia hi.\nHih akiman IS galkap te zite lakah Turkish, French, Russian kampau azang tampi om cihi. Tualak ah France kampau azang nupi khatin agenkhiatna ah kagam uh France ah kaciah kiknuam mahmah hi. Hihteng kong paikhiatma in Paris ah ka om uh a, kalawmpa in Iraq gamsung ah IS tetawh kipawlding, IS galkap tumding in hongpaipih hi. Tu’n kalawmpa bangtuak, koi ah om, simaw hing cihpen kathei nawnkei hi ci’n genkhia hi.\nIraq Interior Ministry Official te’n agenkhiatna ah hihzahzah mihonpi pen sauvei kikemzolo dinghi. Amau gamtawh akisai Embassy te ah ki thuzading a, tuatungtawn in hongpaikhiatna gamtek ah aciahkiktheih nadingin ki vaihawmding hi ci’n genkhia hi.\nRelated: Malaysia Shopping Mall maikhat ah Awle khat ahing in kiman\nArmy Lieutenant Colonel Salah Kareem in agenkhiatna ah tuciangciang gam 13 panin hongpaikhia uh cih kimukhia hi ci’n genkhia hi. IS migilo tepen Iraq leh Syria gamsung ah hong daizawdeuh uh, omthei nawnlo uh a, ahi zongin Asia gamsunglam hong manawh uh kici hi. Sawltak #zomidaily\nPrevious: Australia, Melbourne ah hongnusia Nu Zen Khan Dim (kum 63) kivui tading\nNext: Malaysia, Terengganu ah Operasi lutin gamdangmi 13 kiman


url: =Nasep Na Kheel Cianga Theih Ding Pawlkhat\nTuhun pen nasep a kip, a kho cih om nawn mello in a hoihzaw nasep a om nak leh kum thum kum li zawh ciang nasepna thak ah mite a kisuan ziahziah uh hi. Hih pen tuhun leitung paidan hipianta hiam cih theih hi. Leitungbup khuata banga olno taka a kizop ziauziau theih khit zawh hih banga nasep khek ziauziau pen hong tam semsem hi. Tua banga nasep na kheel ciangin maitak takin na sepna lui nusia inla, na seppih luite zong kuamah nopmawhna dingin kampau, gamta kha kei in. Amau zong hun hong pai zel leh nangmah tawh hong kituahkhawm kik, nangmah tawh hong semkhawm kik kha thei hi. Tua manin, bangzahta in na seppihte na mudah, na hua phial zongin a kimukik dinga kikhenpak bangin lungdam maitai takin kikhen zaw un. Tua hileh na paisante in zong hong muhna ah 'picing' hong sa ding uh a, na kimuhkik uh zong nuam ding hi.\nNasep na laih ding ciangin na paikhiat ma in hih a nuaiate hih teitei in; na kisik kei ding hi.\n1. Na tungsiahte tawh kitelsiam, kiho khin masa hamtangin: Nang hong makaih, hong kem, hong panpih, hong huh leh hong pattah na tunga pa/nu tawh na paikhiat ding vai limtak kiho masa in. Kiho masa cih ciang na tawpna ding laikhak na piak ma in na tungsiahate kiangah na mailam khualna hang tawh na tawpnop thu leh nasep dangah na pai a kuldan theisak, hilh, telsak masa hamtangin. Amau hilh masalo, theisak masalo in thakhat thu in tawpna lai khak veva kei in. Lamdang sa ding uh a, zong hong muhna uh kiam ding hi. Na tawp sawm hangin na sep hun sung khempeuh kuhkal tak, citak tak a nasep ding khempeuh na zawh ding thu hilh in. Na sep nunung ni ciang dong hahkat takin nang sepding teng sem khin in. Kilawmthawsak leh kikhutzaw sak in om kha kei in. Na tungsiahte hoihtak in hilh, telsak lecin amau a kilawma pusuak dan leh nasep khawldan nangawn hong hilh in hong makaih toto lai nuam ding uh hi.\n2. Lungduai hamtangin: Na tawp ding vai na gen, na theihsak ciang na tungsiahte in hong hehsanin hong thangpaihbawl, hong nuakbawl kha thei ding hi. Ahi zongin lungduai takin om tentan in la, nang bel heh sawm het kei in. Na heh phial leh zong kidek teta inla, na lawmte leh na seppihte muhna ah na hehna lakkhia kha kei in. Na mawhna hong zongin na thanemna dingin hong bawl kha ding uh a, na nopmawhsak theihtheih dingin zong hong gamta nuam phial dinguh hi. Ahi zongin lungduai in maitai ding hanciam hamtang in. Na nasepna na laihnop manin na kisuanlah nading omlo a, nopmawh nasak nading zong omlo hi. Mite in hong engbawl hangin na hehna ding om tuanlo a, na kidek zawh leh nang mailam adingin hoih penpen hi.\n3. A kisam khempeuh hih mengmengin: Nasep na tawp ding ciangin na tawpma in na hih ding pawlkhat om thei hi. Tuate bangteng hiam cih kanin thei inla a manlang theithei in hihkhin mengmeng in. Na ni nunung pen a tunma in na hih ding khempeuh zo hamtang in. Nasep nawnloh ciang na va khuadak dawkdawk kik kul nawnlo dingin kiva setset in. Na sum ngahzah ding, na nitha bangzah omlai cihte limtak in tuatkhin in. Na tawpna ding vai a saite tawh kithuza inla na tawpna lai zong a hunlap in pia in.\n4. Na tawp ni dong nasep hanciam in: Na sep ni nunung pen dong hahkat takin sem inla, a tawp ngeilo ding bangin hanciam in. Tua bang hileh na lawmte lungsim ah a zingciangin zong nang a kuanlai dingin na koihphial ding uh hi. Nang sepdinga hong kipia peuhmah na zawh man zahzah zo hamtang inla, kiziakai sak tuam het kei in. Na tawp ding manin na lawmte tawh na kizopna tatsak kei inla, lawmhoih bangin kikhawlthei suak un. Na kizoppih suak nopte a min uh leh a kizopna dingte lai tawh ciamteh in kipia tuah un.\n5. Hong zol uh hang ngaihsun pha mahmah in: Na tawp ding hong it lua bang phial in hong it bawl in hong deih bawl in hong kho nuam kha ding uh hi. Na khasum nangawn hong behlapsak in hong semsak nuam lai mai ding uh hi. Na za hong khan in na hihna hong behlap in makai dingin zong hong lamto nuam kha ding uh hi; ahi zongin limtak in ngaihsun pha mahmah in. Banghang hiam cih leh mite genna ah, a theite genna ah, tua banga a kikhohte a kideih kei kik vat leh manlang takin kinotkhia, kitawpsak in kipampaih hi, ci uh hi. Hong deih lai un hong deih mahmah uh hangin hong deih nawnloh uh ciangin hong nawh nawlkhin mahmah ding uh hi. Na tawp nop thu a theih khit uh ahih manin amau lam pan paulap ding ol mahmahta hi. A tamzaw tua banga kikhote kum khat val sem zom zo mello hi kici hi. Banghang hiam cih leh na mawhna a zonnop uh leh na sep ut nawnloh thei uh, hong deih kei le uh zong 'na ut nawnlohpi', 'na tawpsawm khin veleh' hong ci lel ding uh hi. Tua ahih manin na tawp ding a kitheih khit cianga hong kikhoh a, hong kilettaang nop leh - limtak in ngaihsun kik masa in: Sakhi nangawn in zong a tatna ding kuam kua khual kici sam hiven!\nTua ahih manin pasal in na sawmsa khat pen nungkik lo in lungdam maitai takin phusuak vet zaw in. Ahi zongin na sepna ah citak in na hih peuhpeuh hanciam na hi cih lak khial ngei kei in. Tua hileh na lawm leh gual, na seppihte in - mi citak, mi kuhkal, a nasepna ah muanhuai, ngimna kician nei, a sawmna khat ah kip tinten ciin hong ciamteh dinga, hong pakta semsem ding uh hi. Hong kipakta peuh leh hong kizahtak ding hamsalo hi. Tua pen mihing khat thupina a kilatna hi a, mihoih a hong kiciamteh nading ahi hi.\nNa omna peuh ah nahoih sep khawlsan ngei kei in.


url: =Malaysian Suicide Bomber 2 te hangin mi 33 si :: ZOMI DAILY\nMalaysian Suicide Bomber 2 te hangin mi 33 si\nposted on 12 January 2016 at 1:39 pm Lomkholna: Malaysia, News, Sawltak\nMalaysia gammi te 2 in amau leh amau Bomb tawh ki puakkhamsak in mi 33 thatlum uh cih New Straits Times pan kiza hi. Hih Malaysia gammi tepen Syria leh Iraq gamte ah IS te huhding in Mission ava kuankhia te hi uh a, nungkal sungin amau leh amau Suicide Bomb tawh ki that uh a, mi 33 in sihlawhpah hi.\nNew Straits Times te’n hih Malaysian Suicide Bomber te akankhiat uhciang in Mohd Amirul Ahmad Rahim kicipa pen Terengganu khuapan akhangkhia khat ahihi. Hihpa pen December 29, 2015 ni in Islamic State te ii galdona Raqqa khua ah ama pumpi tungah apuak Bomb leh a mawtaw puakkhamsak cihi.\nAmahpen kum 26 bek phapan a, October 2014 ni in Malaysia pan Syria ah migilo Terrorist Group tetawh kipawlding in akuankhia ahihi.\nTuaban ah Mohamad Syazwan Mohd Salim kici Malaysia gammi khatzong Suicide Bomb mahtawh ki puakkhamsak cih kiza hi. Amahpen kum 31 phakhin a, Selangor sungpan akhangkhia khat ahihi. Hihpa pen amahbek hilo in, anaupa kum 28 aphapan khattawh IS te kiangah galkap tumding in September 2014 in Malaysia pan Istanbul, Turkey gamte kantan in akuankhia ahihi.\nMalaysia leh adang gamtuamtuam panin IS galkap atumte pen panmun hoih kipiapah phangphang khollo a, an huan leh innphiat (Cleaner) cihbang khawngbek tawh akipansak uh hihtuak lel hi. Tuakhit ciangin aza khangtosak zawdeuh a, tuazong Suicide Bomber ah aki zakhan hihtuak mawk hi. Galkap ut khat adingin Suicide Bomber bel lawp huailua zungzung keileh kilawm hi, banghanghiam cihleh khatvei ki puakkham sakleh ama ii Term abei hipahpah lel hi.\nTuciangciang Malaysia gammi IS te sungah galkap tum in ava kihel lak ah mi 17 sikhin cihi. ZD Sawltak #zomidaily\nPrevious: Gamtat kampau kidophuai ~ Daniel Mangpu\nNext: Istanbul ah Bomb puakkham, mi 10 si, mi 15 liam\nUNHCR, Malaysia Home Ministry leh gambel palaite ki muhkhopna\nKhuamial khanghun (Dark Ages) ~ Lian Tuang\nOxygen leh Pasian hu kibanglo\nPallium i cih banghiam? ~ Rev. Fr. Damian Dal\nMakai ginalo ~ Lian Tuang\nSapna: Kha Siangtho khat bek sungah, hai khatpan dawn khawm dingin\nGamdangmi te sum aguksak, damiah ataih Malaysia palik mi 10 kiman\nKeima Pasian Keimah Pasian ~ Thawnpu


url: =How big is your world? ~ Hau Za Cin :: ZOMI DAILY\nHow big is your world? ~ Hau Za Cin\nposted on 1 January 2016 at 10:25 am Lomkholna: Article, Hauzacin\nNisim in laboratory ah nasem in ka om ciangin ka kiim ah hong umcip pen baang hi mawk hi. Ka ciah ciangin ka room ah ka om a baang li mah in hong umcih hi. Nikhat a hun a tamzaw hih baang li umcih in kizang ahih manin leitung khuadakna pen TV, internet, newspaper khawng bek hi den mawk hi.\nTua te in bang gen pen hiam i cih leh mite in bang hih uh hiam cih hi a, a tamzaw te nasep pen baangli sunga kikhumlo, inn pua a baang omlohna tuallak a gamta te nasep tampi hi. Sydney Olympic a tamzaw inn pua hi a, politics hi leh inn pua thu hi a, kimawlna cileng a pualam thu hizel hi. Innsung sangin innpua zai zaw a, taanzau zaw in lian huam zaw hi. Tua in hong ngaihsutsak khat om a, ‘innsung bek a kikhum sangin innpua ah dakkhia leng taangzai zaw hamtang’ cih hi.\nNang e le?\nNa lungsim innsungah kikhum bangin neucik, toicik ahi kha hiam? Baang li in a umcih tawh a kibang kekna ding a om nawnlo lungsim ahi kha hiam? Ahih kei leh innpua ah om bangin lianpi taanzau tak, a kihong lungsim ahi zaw hiam? Innkuan sung, khuasung, beh leh phung ciang khawng bek a huam lungsim toi na nei kha hiam? Na khua na tui kantan in minam leh gam leh leitung mihing te ciang a khual lungsim tanzau ahi zaw hiam? Limtak ngaihsun kik mah dih; na lungsim in koiciang huam takpi hiam. Na huamna ciang nang na tel pen ding hi.\n“Ni nungzui” ciang khawng leltak a ngaihsun i pupa te lungsim tuhun leitungah kimang thei nawnlo hi. Khuata khat bek kikhual huna lungsimte tu hun ciang kizang thei nawnlo hi. A taktakin ci leng “ni nungzui” i pupate in a deihna uh pen a neih a lam uh, a lim a al a nek ding uh, a nuam a nuamlo a thuak ding khempeuh uh meltheih sung bek ah kizeek henla, meltheih u leh nau kheng kei leh cih a deihna uh hilel hi. A lim i nek leh i u i nau tawh ne leng; mi ta mi tu tawh i gualnop sangin ei ta ei tu tawh gualnuam leng cih a deihna uh hileltak hi. Angsung thei lungsim hi. Huaiham lungsim hi a, a huam zau hetlo lungsim toi ahi hi.\nA taktak in ci leng ‘ni nungzui’ cih pen mikangte kisapna bangah cousin hi lai mawk ahih manin sanggam, unau hi lai hi, tua bang kiteen pen incest hiphial mawk hi. Innkuan khat kiteeng himawk hi. India gam ah Kala/Vai te in amau khuapih te tawh kiten pen ‘unau kiteng’ (incest) hi ci uh a, khua khat kitengsaklo uh hi. A zi ding, a pasal ding uh pen khuadang pan pi teekteek uh hi. Zomi te in khua khat genloh sisan kinai ciikteek kilasak mawk hihang. I lungsim toi, i angsung theih, i ngaihsutna toi lai hun thu hi.\nHih banga kitheisa, kinaisa sungh leh pu in i kizon kik zel ciangin i kinaihna, i ki meltheihna kikhan theilo a, singtung kah bang hilel hi. Kahto in kumsuk kik; kahto kik zel tawh kibang hi. Singbul kimvial a taitai tawh zong kibang hi. A ngeina teng mah tawh kithei den, kikhawl den, kinai den cihna hi. Tua in i lungsim toisak a, tua in i leitung muhzia liansak khollo hi. A kingaia kiteng te phamawh kei, ahi zongin hunlui hun ah bel kingai ta kei leh kipuisak hi mawk hi.\nMidang ngaih neizaw phial leh zong ‘na pute tanu’ kici se hi. A ni a nopni, a dahni in a hehnem ding, a panpih ding, a khoi ding, a khual ding cih deihna hi kha ding hi. Sisan kinai leh ki itna, kikhualna bel lianzaw thei mah hi. A kul leh zong kihilh ngam, kitai ngam hipah hi. Midang khat hi leh hilh ngamlo tai ngamlo dinga, kitotna, kisiatna piangin innkuan nuamlo suak ding hi. Ni nungzui hi phot phot leh bel thukim takei leh ‘thuak keikai’ ding hilel a, kilemna omzaw hiding hi.\nMidang apantah ngamlo, midang tawh kizopna a bawl mengmeng utlo minam ihihna kilang hi. A haksa a phu nuamlo, a olno bek tawh a kimang thei ding a ngaihsun Zomi nam kihileltak mawk hi.\nTu hun ciang leitung huih nungin hong nawk kha ta a, Zomi bek hilo India kala mivom te nangawn gamdang a tun uh ciang nungak leh tangval khut kilen in khualai khawngah hong vak luanluanta uh hi. Khut kilen bek hilo in mikang dan zangin hong kinam tuttut lei peuh uh a, tukhawm leh kikawi ngamta uh hi.\nTua bang peuhmah India omlai hi leh hih ding cih thadah ngaihsun ngamlo ding uh hi. Mihing suahtakna gam ah a tun uh ciang amau zong ‘vasa khahsuah’ a gen mah uh bang sam hi. Zomi zong tua bang mah. Lawm kingaite khut kilen ziauziau, tukhawm ziauziau ta lel hi hang. We have come a long way. Nu leh pa, pi leh pu te in bel hong awi hetlo kha inteh; zong tuabang dingin hong ngaihsun lo ding uh hi, amau ngaihsutna pen ‘hua hunlai’ pek a hilai ahih cianga.\nHibanga leitung huih nungin hong nawk khakna mun ah ei zong i lungsim i liatsak ding hilo hiam, ka ci hi. Lungsim liansak ding cih ciang i beh i phung ciang bek, i u i nau ciang bek huam ngaihsutna te paikhiain minam leh gam ading ngaihsut huai hilo hiam ka ci nuam hi. Ko khua ah tua pau kizang cihcih hun nawnlo a, ko tua kuam, tua beh, tua pawlpi cihcih hun nawnlo hi. I vekpi a khantohna ding vai kikup hun hi a, i vekpi a khantoh ding ngaihsut hun hi.\nMinam khantohna dingin mimal khantoh kisam a, mimal khantoh kei leh minam khangto theilo hi. Mimal khantohna i neih ciangin a meet ne ding minam hi hen la, beh leh phung leh khua leh tui bek hi kei leh hoih ka sa hi. Mimal khangto khat a om ciang “ko a pa hi” “ko khua pa hi” cih i gen tam luat ciang a huam lianzaw minam in suplawh hi. I lawhcinna, i khantohna in minam ban hen la, u leh nau sung pen gen kullo a hisa hi. Tua bang kalsuan dan i minam sungah i hanciam kik ding kisam mahmah hi.\nNa lawhcin ciang, na khantoh ciang nang leh na tanau ciang bek ah tawp kei leh minam in meetpih ding hi. Nang leh na innkuan pih teng bek in na khantohna na gaih kiuhkeuh uh ciang minam sum hi. Na khateh minam in a top theih ding kisam hi. Lawhcing ta ing, nuamsa ta ing cih ciang minam leh gam na khual nawn kei a, nang bek nopsakna na zon leh na minam sum dinga, na vaang a bei ciang nang zong na sum dinga, na keu ding hi. Tua hun ciang kuamah in nang hong don nawnlo dinga, minam kidon kei leng minam kisum ding hi.\nTua manin na nopsak hun ciang zong minam leh gam ading na khualna a bei ding hoih tuanlo hi. Nang zong na minam pelh in leitungah na khuasuak tuan kei ding hi. Hauhna kip denlo a, liatna zong kho tuanlo hi. Zawng den ding cih om tuanlo a, hai i sak mahmah khat zong ulian suak mawh lo hi. Tua manin hi kisa lua in minam leh gam na kin bawl kei leh tua minam leh gam in zong nang hong kinbawl kei leh sawt na nopsa tuan kei ding hi. Minam leh gam nasep pen i hih theih bang tek a sep ding ahi hi. Kidang koih theih cih bang omlo hi. Lungsim liatsak kul hi.\nNopna dahna a om ciang minam khat pen kikhual kul hi. Kihuai kul hi. Ki it diamdiam ding kisam hi. Daipam lama mizawng khat i phawk sinsenna pen i thupi na hi a, minam i itna hi in; tua te mangngilh a khuapi laizanga u lian khat bek i pi bawl keeina pen minam thupina hi masa lo hi. A huai kul khat huaina, a kep kul khat kepna, a dah a kap khat khualna pen thupina hi a; a nuam a thupi bek delh ngengngangna pen picinna hi khin khollo hi.\nGermany ah Zomi khat luang pham loh a om den cih pen ngaihsun taktak leng Zomi te aw, minam thupi ihihna hi masa khollo dingin ka um hi. Malaysia ah, Delhi ah, Singapore ah, Korea ah, Japan ah, USA ah — Zomi te in tua bang haksatna tuak, tua bang dahna tuak, tua bang huai kisam om cih i zak ciang i sep kei leh — Thupha Ngah Minam kici aw, A Khangto Minam kici aw, Topa Pasian in a nei Minam kici aw…. na zuaupi hi, umveih.\nZomi kipawlna, Zomi ka it ciin kam dimdim in i pau hang i mi i sate khuallo, donlo in om leng bang hiam a phattuamna, bang hiam a metna, i thupina om khollo hi. Mipi kikhop cianga amai gual a tutna sangah nektie awka tut liatluat pong ciang khawng bek thupina hi khollo hi. Makaipa, siapa ci a mite hong theih, hong nohset ciang khawng bek thupi khollo hi. Minam makai, gam makai cia mi deidan nei a nasepna zong minam itna hi lo a politics hizaw hi.\nTua ahih manin Zomi te in lungsim lian i neih ding kisam pha mahmah hi. Hih sanga khantoh zawk i sawm a, hih sanga sangzaw i phak nop leh kisin taak mahmah ding hi. Minam banga mite in hong theih ding i deih leh i kisin ding tampi omlai hi. Tua kisin ding tampi lakah ei unau sung, ei beh sung, ei khua sung, ei kual sung cih bang ciangciang bek huam lungsimte i kek a, i liatsak a, lungsim tangzai leh Zomi bek mah cih lungsim i neih kisam hi.\nTua hilo a, ko tua pau zangte hi ung; ko tua beh te hi ung; ko tua khua kiim teng hi ung; ko tua pawlpi te hi ung… cih bang lungsim i neih kiukiau den leh minam ‘ZOMI’ bangin khangkhia khol kei ni. Minam dang lak ah thelthang in mangthang lel ni. Zomi cih leitungah minam bangin hong kiciamteh khol kenteh. Mite minam i suahna mun ah a Zomi teng mah kimu khawm luailuai ding hi hang.\nMinam khat a hong bawlpa in minam khat a i din ding hong deih in ka um hi. Tua bang ahihna dinga ze-etna te zong thuakzo ding leh palsatzo dingin hong ompih ding cih ka um hi. Minam thupi hihna dinga hong dalte enlo in minam thupi Zomi i galmuhsa lui gala pen bek mitsuan kawm in luineute kantan pheiphei ni. Hau Za Cin\nPrevious: Zomi te Ngeina hoih ~ Pa Paugo Mang\nNext: January 1, 2015 Ni Thuthak (Tulaai Leitung Thuthang Tuamtuam Updates)\nPope hong zinna heh huaihiam, lungdam huaihiam?\nNasep hahkat ding thupit ngaihsut in


url: =Mandalay ah apuakkham omin mi 1 liam, Motorcycle khat sia :: ZOMI DAILY\nposted on 1 October 2017 at 8:29 am Lomkholna: Mandalay, Myanmar, News, Sawltak\nMyanmar, Mandalay Region sungah Thursday ni in pawibawlna pan apuakkham om a, mi 1 liam cih Irrawaddy pan kiza hi. Mandalay, Chanayethazan Township sungah “Nyeint Pwe” pawikhat kibawl in, tua pawibawlna apualam pan apuakkham kici hi.\nHih apuakkham hangin aliampa pen Ko Zaw Hein kici a, kum 28 aphakhin khat ahihi. Akhut aveilam liam ahih manin, Mandalay General Hospital ah kipuakpah hi.\nLocal Police te genkhiatna ah hih apuakkham pen Thursday nitaklam 9:50pm hunpawl in apuakkham hi a, apuakkham dingin akibawltawm “improvised exploding device” vankhat panin apuakkham hiding in ki ummawh hi. Motorcycle khatzong natsiat mahmah hi.\nTua Motorcycle geinai ahzong Mobile Phone 2 kimu a, tua Phone tepen agamla panin apuakkhamsak Detonator in akizang hiding in ki ummawh cihi.\nFriday ni in Mandalay regional government U Myint Tin in Reporters te tungah agenkhiatna ah Police te’n hih buaina tawh kisai in athu hoihtak aki kancian laitak hi a, kua gamtatna cihte genkhiatding pen hunnailo, kician nailo cihi.\nHih apuakkham pen akhauhluapi hilo ahih manin, asia zong tamlualo hi. Ahi zongin hih gamtatna hangin gamsung hong linglawngsak, hong patausak hi ci’n genbeh hi.\nRelated: Mandalay ah Taxi Driver khat thautawh kikaplum in akikapzia palik te’n kansan\nSeptember kha kipat akipan Mandalay Region sungteng ah Government Warning aomkhit ciangin Security aki khanto mahmah ahihi. Police leh khuasung kipawlna Organization, khuasung mipi te kipawlkhawm in khuasung aki encik, aki vilden ahihi. Security Forces te’n khuasung mipi te lungmuanna leh bitna Safety aomnading in ki hanciamding cih kiza hi. Sawltak #zomidaily\nPrevious: Tuizawnpi kitam ahih manin Malaysia, KL leh Gombak kuamsungteng tui pailoding\nNext: Kisin ni ~ Tdkhen


url: =Thukhente 12 | Siantongluan.net\nThukhente 12 |\nEfraim mite galhiam tawi dingin kisam uh a, amaute Zafon gun kantanin galkah uh a, Jefthah kiangah, "Bang hangin Ammon mite a sim dingin galkahin, nang tawh a kuankhawm dingin kote hong zawnlo na hi hiam? Na inn tawh nang kong halnelh ding uh hi," a ci uh hi.\nTua ciangin Jefthah in amaute kiangah, "Kei leh ka mite in Ammon mite tawh buaina lianpi khat ka nei ngei uh hi. Note kong sap hangin amau khutsung panin kei nong honkhia kei uh hi.\nNote in kei nong hotkhiatloh ding uh ka theih ciangin keimahmah hanciam tawmin Ammon mite a sim dingin ka galkah a, Topa in kei khutsungah amaute hong pia hi. Tua ahih ciangin bang hangin tuni-in kei a hong sim dingin hong kuan na hi uh hiam?" a ci hi.\nTua ciangin Jefthah in Gilead mite khempeuh khawmin Efraim mite tawh kido uh hi. Gilead mite in Efraim mite vatgawp uh hi. (Efraim mite in, "No Gilead mite pen Efraim-te leh Manasseh-te sung panin Efraim mite a taisante na hi uh hi," ci ngei uh hi.)\nGilead mite in Efraim mite tung panin Jordan ngahmunte la uh hi. Efraim galtaite khat peuhpeuh in, "Hong galkah sak in," a cih ciangin Gilead mite in ama kiangah, "Efraim mi na hi hiam?" ci uh hi. Amah in, "Hi kei ing," a cih ciangin\namaute in ama kiangah, "Tua ahih leh Shibboleth ci in," ci uh a, tua ciangin amah in, "Sibboleth," ci hi; bang hang hiam cih leh a manin ci theilo hi. Tua ciangin amaute in amah manin Jordan ngahmunte-ah that uh hi. Tua tungin Efraim mi tul sawmli leh tul nih tuk hi.\nJefthah in Israel mite kum guk sung thu khen hi. Tua ciangin Gilead mi Jefthah si a, Gilead gam ama khuapi sungah kivui hi.\nAma nungah Bethlehem khuami Ibzan in Israel-te thu khen hi.\nAmah in tapa sawmthum nei hi. Ama beh pualam mite tungah tanu sawmthum mo kha a, a pualam panin a tapate-a dingin tanu sawmthum la hi. Amah in Israel-te kum sagih sung thu khen hi.\nTua ciangin Ibzan si a, Bethlehem-ah kivui hi.\nAma nungah Zebulun mi Elon in Israel-te kum sawm sung thu khen hi.\nTua ciangin Zebulun mi Elon si a, Zebulun gam Aijalon-ah kivui hi.\nAma nungah Pirathon mi Hillel tapa Abdon in Israel-te thu khen hi.\nAmah in la sawmsagihte tungah a tuang tapa sawmli leh tupa sawmthum nei hi. Amah in Israel-te kum giat sung thu khen hi.\nTua ciangin Pirathon mi Hillel tapa Abdon si a, Amalek mite mualtung gam Efraim leitang tung, Pirathon-ah kivui hi.\nTedim Lai Siangtho / Laibu: Thukhente 12


url: =Thuthak Tomkimcing 24 Nov 2014 :: ZOMI DAILY\nposted on 25 November 2014 at 8:16 pm Lomkholna: Hauthang, Myanmar, News, World, Zomi\nA. Rohinya te gammi suah nading UN ah thuki puak Kumpi’n deihlo\nEU gam kipawlna in Kawlgam sung Rohinya minam te Kawl gammi in san nading UN ah thu sunna neihsak uh ahih hang in Kawl kumpi in hih Rohinya min tawh gam mi asuah ding sang zolo hi. Mr Baan Ki Moon kawlgam hong hawh hun inzong Rohinya cih kammal zang ahih man in Rakhine State pan in CM leh Gambup lotdaw in akammal zat minam min vai in phunsan uh hi. UN Mr Baan Ki Moon kammal deih loh na hang in Rakhine state khuapi nga ah mipi te in lungphona 23 Nov 2014 ni in nei uhhi.\nB. Kiteelpi na ah NLD in azawh leh Nasem khawm ding General.\nHongtung ding 2015 Myanmar gambup gam leh minam makai kiteelna ah NLD in azawh leh azo NLD tawh mapan na thukhun tawh kituak in la khawm ding in Kawlgam galkap Mangputal Min Aung Hlyiang gen khia hi. Hih thutawh kipawl in 23 Nov 2014 ni Nay Pyi Taw Bayin Nuang zintun buk lengla do na inn dei pi sungah Kawlgam sung Laitawh thuthang gelh te kimuh kopna anih veina pan in agen khiat ahihi.\nC. Taxi in Sang naupang thum phul’ Naupang te Zato kipuak\nAizawl Luangmual ,Complex Road a om ALLIED ENGINEERING WORKS ah 11:30 am 24 Nov 4013 in hun Taxi nungkinkin khat in Angles of God Siamsin sang naupang thum te phultuk kha ahih man in liam uh a zato kipuak cih kiza hi. Sangnaupang te kuatu kuata kithei nailo cihi. Siam sin sang naupang khat kihopih theinailo a, Taxi ahih mi inn khat deng suk kha ahih in kisia sa om lel cihi.\nD. Hakha ah leiitangh vai thu kigen khia ta.\nKawl gamsung leiitangvai hawmzia zeek zia thugui khun pi Chin state Hakha khuapi Hall ah 24 Nov 2014 in thupitak in bawl uh hi. Hih leii tang thugui hun ah Minister Pu Nang Za Mung in hunhon thugen na nei ahi. Hih thugen na ah Hileii tangh thugui khun tawh kizui ahampi pen mipi ngaihsut pia ding kisam ahihna dung in mipitheih pih ding in kipulak masa ahih nathu gen khia hi. Mipi in hih ngaihsutna ipiak leh tua tungtawn in phuahpha bawl phat kik ding din mun ah aom lai thugui khun hipan ahihi cihi. Nay Pyi Taw pan in Gamsung singhalh lam thusa U Tin Muang Than leh Ngaihsutna pia upa U Seo Nyaing hong kihel hi.\nPrevious: ZOFA Cup 2014 nuamtak kizo\nNext: ZYA kum 10 cin vai


url: =Kua aa ding sem, bangci sep – 1 :: ZOMI DAILY\nposted on 29 July 2016 at 3:00 am Lomkholna: News, TgKham, Zomi\n(Hih anuai aa thute khempeuh Kipawlna ii deihzia hikimlo thei aa, mimal lunggulhna pan cile’ng khiallo hi.) Buaipih khat peuhpeuh hang tawh, lametna khatpeuh hang tawh, sum leh pai nektawm ding hang tawh, lung himawhnakhat peuhpeuh tawh, veina khat peuhpeuh hang tawh, ahih kei leh seploh phamawhna hang tawh cih bangin mihing aneu, alian mikimin nasep pen neu, gol, thupi, thupilo cilo-in nisim ih buaipih khatta omngel hi.\nHun leh thatang ih beina nasep khat lian bek khan’tawn a semsuak cihbang a omtheih ding muhhak mahmah ding hi. Ahi zongin, sepding aa ih kipatsa, ahih kei leh ih san’sa, ahih kei leh hong ki-ap nasep khat pen, ei hangin khan’tohna a om hamtang ding leh hih nasep a kipsak semsem tutzawh ding pen mihing’ lunggulh leh a ngimhuai thu khat hi.\nMalaysia gamah, lungsim puakzia tul tampi apha, panpihna kisam tul tampi a pha, thu muh zia nam tampi tawh a om Zomi-te mai aa mapang ding, a panpih ding, ahih kei leh hih tul tampi ii sawltak (sawl tangzang) ding pen, a pil, a tei tampi ih omna sung pan anuai aa nasep zia (pawlkhat) a nuntak pih zo tampi ahi kei zongin pawlkhat a omloh phamawh hi;\nBanghang ki piakhia\nMalaysia gam sung aa volunteer nasep tawh nuntak ziate a kilawm ciang telkul hi. Banghangin hih Malaysia gamah Zomi Kipawlna kisam ahi hiam, cih a zai theithei-in telhuai hi. Tuma kum (5) lai aa kipan Malaysia gamah, banghangin Zomi Kipawlna na ki pankhia aa, banghangin tuciang dong a sem toto palai khempeuh in hanciam tentan uh hiam, cih ahang a kicing simsimin telhuai hi. Kipawlna ii tup leh ngimnate theihloh theih hilo hi.\nKoici ki pulak\nZomi ahihna angtangin a kisap ciang a pulakthei kisam hi. A kisap ciang bek aa pulak ding cihna hilo hi. Hih ki pulakna cih pen, a deuhdeuhin Malaysia ah kisam phadiak hi, cih zong a tel sinsen kisam hi. A hilhsawn zo kisam hi. Nophun, dahhun, guallelh hun, maimial hun, maipha ngah hun, nauzaw mai -ah, zahtak ul ian mai-ah, namdangte laizang ah, mipihte lak cilo-in, Zomi cih aki pulak tawntung hihzawh ding kisam hi. A pulak thei nailote a hilhzo hihding kisam hi.\nHih bangin ki pulak tak ciang, politician (gam ukna vai nasem) khat bang kisak khialhna a neilo ding, politic (gamthu vai) nasep hilo-in mihing in ih hihna khat aki pulak, cih a tel sinsen kisam hi. (Gam ukna vai cihte zai mahmah hi.) Tuaban ah, namdangte langdo nopna, demnopna leh neumuhna ding peuh tawh minam min ki pulak tangtang ahihlohna telkul hi.\nEi leh ei lai kikhakna, kihonate, kikhopna, ki kaihkhopna, kikupna, pawlpi vai, khua kipawlna vai cihte-ah, thungetna ah Zomi kici bek hi lo-in, namdang, gamdangte tawh kizopna khat peuhpeuh ah Zomi ci aa ki pulakna leh a za ngeinailote kiangah angtang tak aa ki pulakna a neiding kisam hi.\nKoici bangin thu khinkhai takpi\nAtung aa ki pulakna vai pen a tomthei pen aa ih etpak hi aa, koici ki pulak ihiam cih dotna pen a dawngthei ding leh hong kitel zahdong aa ki pulak theihding kisam hi. Hong kitel, hong ki ciamteh cihtak ciang ei leh ei kitel hilo-in, namdang, gamdangte-in hong koici ciapteh uh aa, hong koici tel uh hiam cih a awlmawh leh a khinkhai thei, a khinkhai ding kisam hi.\nNamdang, gamdangte banah, Zogam sung mahmah panin kampau kibat pihlo sanggamte ii hong ciaptehna leh hong telna a thupi ngaihsut zong kisam hi. Khat veivei Zomi sung veve, ei leh ei sung zong ihihna pulak a kisap ciang a lungduai kisam hi.\nKoici bangin hong ki ciamteh\nMipihte aa ding ka sepna khat peuhpeuh leh mimalvai khat peuhpeuh ah zong, mipih ahilote ii hong ciapteh dan pen Zomi mah hi hamtang ding, ci aa a hanciam tawntung kisam hi. Ih sepkhiatna, ih supna, ih gimna khat peuhpeuh pen Zomi min mah tawh a gah kilo tangtang a suaksak zo ding kisam hi. Zomi min mah tawh hong ki pahtawi ding a lunggulh kisam hi.\nUlian, uham mai leh zahtak cing khatpeuh mai-ah, hamphatna khatpeuh leh mimal maban, mimal noptuamna a sumh ngam tampi kisam hi. Cihnopna-ah, hamphatna ding ahih nak leh mite hong ciaptehna min khat peuhpeuh tawh a sanglel, a delhlel a hikhalo tampi kisam hi.\nTuahsiatna, daupai lohna khatpeuh ah zong, mite ii hong ciapteh bangbang cilo-in, Zomi khat tuahsia, Zomi te tuahsia ci-in Malaysia bek hilo, leitungbup thusuah tuamtuam, kipawlna tuamtuam in hong ciaptehna ding a pulak thei leh pulak ding thupi asa tampi kisam hi. Ka za/panmun kiptheihna ding, ka nasepna-ah ka pute maipha ngahkei kha le’ng cih bangin, minam min takpi zong a pulak ngamlo, a pulak theilo ih omleh a hilhzo ding, lam a lakzo ding kisam hi.\nHong ki ciapteh zia ih genteh, thu ngaihsun theikhinte bek hi lo, tangval, nungak, naupang vekpi-in hong ki ciaptehna bangci banghiam cih a lung himawh kisam hi. Siamna, kivakna khat peuhpeuh tawh, mimal ahi zong mihon tawh ahi zongin ih lut/kihel zawhnate-ah, mite ii hong ciaptehna pen Zomi mah a hisak nuam leh a hisak theiding, a hisak zo ding kisam hi. Min siatna, min phatna khat peuhpeuh ah, Zomi mahin hong ki ciapteh sakding aa ma apang tantan kisam hi. (zoplai ding) Tg. Kham [iNFO]\nPrevious: Stephen Hawking in Aliens ten leitung hong susia theiding hi ci\nNext: Kawl paunak “Pywe lan htung phiea khiin” ~ Tual Khan Suan


url: =Sumtawh Kileitheilo ~ Pau Sian Lian :: ZOMI DAILY\nZomite’n i kamzat mun mahmah khat pen “I zawn in hong haisak” cih ahi hi. Hih kammal Zomite sungah a khiatna gencian kullo, phen kikkik kisam lo hi. Sum neih loh man-in na hoih khatpeuh i theih hang, i kitheihmawh bawl hi. I deihte i kideihmawh bawl a, i duhte i kiduhmawh bawl hi. Sum nei kei lehang, sang pilna i sinnop hang kikah zolo-in, i ci a nat hang zatui zaha lei zolo-in, i kibawl zo kei hi. Zawnna tawh kisai haksatna Zomite kiang hilhcian kul peuhmah loin kithei ciat hi. Mi pawlkhatte bangin sum pen pasian nihna (second god of this world) ci uh a, laigelh siam Mark Twain in, “Sum neihlohna-in siatna khempeuh zungpi hi” ci liang hi.\nBucing khantohna leh Picing ki-ukna\nPrevious: US gamsung khualzinna pawlkhat – 62\nNext: Mi tawh kikholh na siamhiam? (1) ~ Hau Za Cin\nA Hampha Zo Minam ~ Dr. Pum Khan Pau


url: =Kawlgam ah Rohingya te Citizenship piakding UN in hanthawn thapai :: ZOMI DAILY\nKawlgam ah Rohingya te Citizenship piakding UN in hanthawn thapai\nposted on 2 January 2015 at 10:23 am Lomkholna: Myanmar, News, Sawltak\nLamdung ah khutdawhngen Rohingya nupi khat\nKawlgam sung aom Rohingya Muslim te gammi hihna “Full Citizenship” piakding leh gamsung ah suaktatak a omtheih nading in Kawlgam kumpi in phalna apiak nading in U.N. General Assembly in hanthawn uhhi.\nKawlgam sungah Rohingya mi 1.3 Million bang omding in ki ummawh a, tuateng pen National Law thukhuntawh kizui in gammi hihna Citizenship ki pialo ahih manin genthei in cimawh mahmah uh cihpen UN te muhna ahihi. “Stateless and no rights” ci’n UN te’n Kawlgamsung aom Rohingya te hehpih mahmah uhhi.\nKawlgam kumpi te’n ahihleh hih Rohingya tepen “Bengalis” te hi uh a, Bangladesh gam panin honglutsim “illegal migrants” te ahi uhhi ci’n pulak uhhi.\nKawlgam pen 2011 kum nungsang ah Dictatorship panin Democracy hongkikhelpian ciangin Buddhist leh Rohingya Muslim te buaina zong hong khangto semsem hi. Buddhist leh Rohingya buaina hangin mi 280 bangin sihlawh hi ci’n AP News in ciaptehna nei uhhi.\nTuaban ah mi 140,000 bangin inn leh lo nusia in taikekmang uh a, tuate pen atamzawtham Rohingya mi vive in ki ciamteh hi. Rohingya tepen Rahine State sung aom gamsung kawmpulak tengah ki bucip uh a, hehpihhuai mahmah cihpen UN te muhna ahihi.\nAhi zongin Kawlgam kumpi thunei te’n hih Rohingya Muslim tepen gamsung ah deihhetlo leh Citizenship piakding anial thapai uh ahih manin, UN tetawh bangciang hongki nawttoding uhhiam genciantheih omnailo hi. ZD Sawltak\nPrevious: 2015 kum Zomi te kipumkhatnang’ kalsuan zia ding\nNext: GZI Global Zomi Idol 2015 vai ZIUSA Music Department pan tangkona leh Thuzaksakna\nChina ah Kung Fu Master khatin azang ah khaukhih in Helicopter khat kaisak\nTuisung ganhing lamdang Kraken ~ Pau Tun Thang\nSingapore meileng leh Bus tungah MasterCard kizangthei tading ~ ZD\n“Ci” Na Bang Un


url: =Malaysia, KL khuapisung aom 5 Stars Hotel khat ii Ceiling kicimsuk, mikhat liam :: ZOMI DAILY\nposted on 14 October 2018 at 8:12 pm Lomkholna: Malaysia, News, Sawltak, World\nMalaysia, Kuala Lumpur khuapisung Jalan Stesen Sentral aom Hotel minthangkhat ahi Five-star Hotel khat ii Ceiling kicimsuk ahih manin, mikhatliam cih NST pan kiza hi. Tua Five-star Hotel minthang kici pen Hilton Hotel hi a, Lobby Ceiling akicimsuk ahihi.\nTuni Sunday zingsanglam 3:30am hunpawl in akicim hi a, Ceiling tungah Eelctrical Wiring akibawlbawl laitak in akicimsuk kici hi. Tualai ah nasemin aomkha Bangladesh gammi khatin liamlawh hi.\nKuala Lumpur Fire & Rescue Department panin thunei khatin agenkhiatna ah Lobby aom Ceiling akicipsuk ciangin atungah nasemin aomkha Bangladesh gammi khat anuai ah kiasuk hi. Akiatsukna pen Meter 12 (Pi 40 dektak) asang ahih manin, tuatung panin akiasuk Bangladesh gammipa pen aluliam hi ci’n genkhia hi.\nTua Lobby Ceiling kicipna hangin Hilton Hotel ii a innpi Building Structural Integrity bel bangmah sukkhakna neilo hi.\nHihbang tuahsiatna buaina aom ciangin zingsang 3:40am hunin Fire Department te kizasak a, Pantai, Hang Tuah leh Seputeh Fire Station te panin melphelh Firefighter bekbek akigawm in mi 26 takin delhpah uhhi.\nFirefighter te atun ciangin Hotel sungah zingtung te ii angakna Lobby aom Guest Waiting Area ii atungteng aki cimsuk ahihlam mukhia uhhi. Aki cimsuk Area sungpen 1,500sq sungbang zaiding kici hi.\nMore: Malaysia, Kajang vengsung aom Hotel khatah Myanmar pasal khatin numeikhat dawtlum\nCeiling kicipna panin aliam Bangladesh nasempa pen zatui zaha kibawlding in Universiti Malaya Medical Centre (PPUM) ah kipuaksak hi.\nFire & Rescue Team te’n Hotel Mangement tetawh kithuahkhawm in Hotel sungah adang tuahsiatna apiangthei aomlaihiam ci’n Checking bawlkhawm kawikawi uh a, adang bangmah siatna kimulo cih kiza hi. Sawltak #zomidaily\nPrevious: Na zatpah theih ding thu 10\nNext: Gentehna hoihkhat (sehnel tungah ngasa) ~ Job Cinpi


url: =July 24, 2021 ~ MUC\nAdmin 3:10:00 PM Articles, Offertory Reading Zomi\nWilliam Tyndale in Pasian a Masak Manin\nWilliam Tyndale in Pasian a masak manin na khempeuh taanlawh hi. Amah i etteh ding tampi om hi lo hiam?\nKum zalom 16 sungin Roman Catholic Pawlpi in pawlpi mite in Lai Siangtho a sim ding uh phal lo hi. Pawlpi leh pope thuneihna a nial peuhmah in bawlsiatna thuak uh hi. Lai Siangtho genkholh bangin papacy in sapi hi takpi hi.\nHih khuamial hun sungin William Tyndale in thuman khuavak puak kawikawi-in Manglai tawh kigelh Lai Siangtho bawl hi. Tyndale teikhiat Lai Siangtho in Hebrew leh Greek panin a kitei khia masa penpen Lai Siangtho bu hi-in, Manglai tawh teikhia hi. Tua bangin Lai Siangtho a teikhiat manin pawlpi in deih lo hi; pawlpi mite in Lai Siangtho thuman thei zo lo uh hi; pawlpi makaite in a hilh kul hi, ci uh hi.\nTua bangin pawlpi langpanna a thuak ciangin Tyndale in England gam panin paikhia-in Flemish gam a om Catholic Emperor Charles the Fifth kiang va zuan hi. Kum 1535, cianginn Tyndale in mat le hen thuakin Vilvoorde (Filford) kulhpi, Brussels khua pua-ah kum khat val khumcipna thuak hi. Kum 1536 ciangin pawlpi bawlsiatna thuakin a hingtang in meikhuk sung kihaltumna thuak hi. A sih madeuhin a thunget in England kumpi in thuman a muh nadingin thungetsak hi.Ama thungetna Pasian in dawng a, ama sihkhit a sawt lo-in England kumpipa mintap dingin King James Lai Siangtho hong piangkhia hi.\nLai Siangtho hangin Europe in gam khangto hong suak hi. Tyndale in mikim sim theih dingin Lai Siangtho a hong teikhiatna hangin leitung in kikhelna mu hi.\nMi khat peuh in Lai Siangtho a theihtel nadingin a huh dingte ihi hi. Lai Siangtho in Jesuh sungah suahtakna, damna, lametna hong guan hi. Sawmah khat leh sumpi tungah cihtakna a om ciangin vantungmi thumte thupuak nasepna sungah a kihel ihi hi.\nLeitung in a theih ding thuman i nei hi. Na khempeuhah Pasian i masak ding kisam hi. I kim le paam ah om mite in Pasian hong itna a theih nadingun hun, van le nate tawh nasem ding ihi hi. Tynadale in Pasian a masakna hangin a nuntakna beilawh hi. Jesuh in eite a hong hotkhiat nadingin a nuntakna hong pia hi. Pasian hong itna in Amah leh A gam masak dingin hongkai hi.


url: =Topa Sua Mung’ Siampi Suah Lai :: ZOMI DAILY\nposted on 30 June 2021 at 2:36 pm Lomkholna: Dahpihna, News, Zomi\nTopa Sua Mung’ siampi suah pawi pen kaneu thumang mawh khat hi. Neu mahmah lai kaihteh bang kum aimawk tam ka cihcih laitak tuni atangthu tom Liankip Pa ‘ suahsak ka etteh 1985 kum hih tuak hi. (Edited: March 23, 1985)\nSiampi asuah khit teh a inn vuah pawipi khat khaam uh hi. Aw ngaihsakna (loud speaker) tawh la kihong ziahziah in ih galzak bek pen noptuak mahmah khin hi.\nKa Ute leh ka punote tawh ka huan sung vuah singgah ne in katut ngeingai laitak un la hong kihon ziahziah teh ommawk thei nawnlo in “Pai ni ei” kaci lian uh hi. A utlo khatzong ka omkei uh hi.\nAphual katun zawh uh asawtlo in an hong kilui pah hi. “Na uum pah vo” Ong kicih loh hang ko unau putu teng in ka uum phei pahlian uh hi. Ciangpi sungah nahtangteh kiphah in tua tung ah an leh meh kithuk khawm ahi hi. Ko unau putu teng ciangpi khat ah ka dimlian uh hi.\nGilkial pian ban ah sialsa lim mahmah ahih man in tampi kakhuk uh hi. Ka kham pian ciang un ka punote khat bang in “Sunsiah Bel puakha leng hoih ding hiven” ciliang hi. Limsa sim ahih man in nekik nuam lai hingel ding hi.\nTonzang ah pawi tampi kasiim ngei hang Topa Sua Mung’ siampi suah pawi mah phawkphawk kahih man in nuam kasakpen khat hiding hi.\nLungdam Huai Veve\nOng damloh kazak phet in kalung nuam hetlo hi. Ong nusia akicih sawnsawn ciang in kadah semsem hi\nAkum ka et ciang in kum 63 ci ahih man in Pasian in kum hizah anuntak sak “Lungdam huai Veve” kasa hi. Kum 60 val nuntak ding abaih hetlo thu khat ahi hi. Ih dah mahmah kawmkal ah “Topa kum hitan nong nuntak sak Lungdam ung” cithei bilbel leng Pasian’ deihna Khat tawh akituak khatam kaci giugiau pong hi\nAdah akap khempeuh Hehnemsiam Huhpa Khasiangtho in hong hehnem kim ciat ta hen. Dahna lianpi tawh, Mung Laan Thang (Tonzang, Zogam)\nPrevious: Kalaymyo Zomite lungdamna ~ Sia Do Khup\nNext: Jackma’ mangpau sinna


url: =Mittawte’ Khua ~ Zomi Quavadis :: ZOMI DAILY\nposted on 31 October 2015 at 8:09 am Lomkholna: Article, ZomiQuavadis\nTuni ciang dong ka mangngilh theih het loh tangthu khat om hi. Tua tangthu pen midangte aa dingin bangmapi hikei phial taleh kei aa dingin manpha in khum zungzung a, Laisiangtho zah ahihsam loh hangin ka nuntakna ah ka paina ding lampi meivak bangin hong taan hi. Tua tangthu thulu pen “Mittawte’ Khua “ hi.\nNidanglai in tangval khat gam a vaak leh gamla tung lua ahihmanin a ciahna ding lampi thei nawn lo in gam mang hi. A vakvak leh nikhat khuaneu khat va tung hi. Tualai ah amah zong tawlnga in, a sawtna ciangin ciahna ding lampi thei tuan lo ahihman in omsuak dingin khensat hi. Kamsiatna ih cidiam tua khuasunga teeng mite lakah mittaw lo khat zong om lo hi.\nAmah bek khuamu thei hong suak hi. Ahizongin amah sangin mittawte’n mun leh gam tel zaw uh a, na khempeuh amah sangin theizaw mawk uh hi. Tuithe, pengpelep leh kauphe cihte aben khop uh ciangin amah sangin Mittawte’n man thei zaw uh a, zusa kua to lezong amah sangin aphih mu masa zaw uh hi. Tua ahihmanin tua mittawte lakah amah pen gual tungtuang zaw tuan het lo mawk hi.\nNilekha kumte hong bei toto in, a tawpna ciangin mittawte laka nungak melhoih asak penpen khat tawh hong kingai uh a, kiteen ding hong khensat ta uh hi. Nungkanu nulepate’n zong awi mahmah napi in thukhat omsak se uh hi. Tua thu pen “ Ka tanu tawh na kiten ding leh nang zong komau mah nabat kul hi.\nTua na ut kei leh ko ka tanu uh mibanglo khat tawh akiteen ding ka phal kei uh hi” cigiau mawk uh hi. Nungaknu tawh kiteeng ding hileh ama mit zong khuamu thei lo dingin a bawl kul cihna himawk hi. Lungkham mangbang in a om laitak khatvei a lawmnu hong sun hawh a hibangin thu hong kuppih hi. “ Lawm aw hih thu pen nong it nong ngaih takpi leh hamsa het lo hi.\nKa khuanawl vuah mit khelkhiat siam mahmah khat om a, amah in na mit hong khelkhiat sak peuh leh ana bangmah na phawk kei ding hi. Baih mahmah lel hi” ci hi. Hih thu azak ciangin tangvalpa zong a lawmnu ngai mahmah mawk ahihman in hong thukim ta hi. Zingsang khua hong vak leh amit in khua mu nawn lo dinga a it mahmah a lawmnu ngah thei pah ding hi.\nAhizong in tangvalpa in zan thapai in thu tampi saupi tak a ngaihsut ciangin a khantawn in khuamu nawn lo ding cih mawk pen piang thei sa lo ahihman in zingsang khuavak siang madeuh in gamsung lamah taimang vingveng a, hong kilehkik nawn lo hi.\nNa khuamuh theihna sanga amanpha zaw bangmah om lo hi. Mittaw khua hih leitungah mittaw lo khat leh nihte hangin hih leitung pen tuni ciang dong anuam lai bek ahihlam mangngilh kei ni. Khuamu thei mi khat leh nih hangin leitungbup hizah ciangin hong khangto thei bek ahihi. Ahihangin hibang mi nihlethumte pen anuntak lai un mibang lo in kingaihsun a, ki simmawh bawl in sihna ciang dong a thuak zong om uh hi.\nMikim tawh kipawl theih ding na ut manin nang zong na mit tawsak ding na hi hiam? Mikim in na gen khempeuh hong Amen pahpah ding na ut manin nang zong namit tawsak ding na hiam?Mi khempeuh tawh kipawl theih ding na ut manin nang zong midangte bangmah in thumaan lo khat “THUMAAN HI” ci ding na hiam? Na mittaw sak ken sanggam aw, na khuamuh theihna sanga manpha zaw bangmah om lo hi! Ngaihsun pha dih in! Zomi Quavadis\nPrevious: Zogam leh gamdang\nNext: Mittaw Sialkhau Let\nZomi Community of Canada


url: =Singlamteh a na lamdang (miracle) piangte ~ Pa LP Tuang :: ZOMI DAILY\nposted on 14 April 2017 at 9:21 am Lomkholna: Article, Biakna\nMatthai: 27: 45-54 :: Amasa pen in pawlpi miteng leh hih Good Friday message simkhate khempeuh i Topa Jesu Khris min in hong chibai masa ing.\nTutung Good Friday thulu dingin “Jesu Singlamteh a kikhailup hun a na lamdang (miracle) piangte apan Pasian deihna” bang hi hiam chih kikum khawm leng ut huai kasa hi. Matthai 27:45-54 sungah Jesu Singlamteh a a kikhailup hun in na lamdang mahmah nga piangte muh theih in om hi. Tuate ahih leh: 1. Gamsung khempeuh ah khuamial in, khim zing hi (v.45) 2. Biakinn sung deina puan a lu pan in a taw dong kikek in phel nih suak hi (v.51) 3. Zinling in suang tumpite kitam hi (v.51) 4. Han khukte kihong in, a sisa misiangtho tampite a tho kik uh hi (v.52) 5. Galkap mangpa leh a galkapte’ pianthakna (v.54)\nJesu Singlamteh a kikhailup hun laiin hih a tunga na lamdang mahmah nga piangte suut khawm ding hi hang. Tua na lamdangte i suut ma in na lamdang i cih bang cihna hiam cih en khawm masa ni. Na lamdang thumal Webster Dictionary in a khiatna gen cian mahmah hi. “An extraordinary event manifesting divine intervention in human affairs,” ci hi. Ei kammal in na lamdang khiatna , a kituak thei pen dingin let leng, “leitung ah na lamdang mahmah thupiang, mihingte piansak theih a hilo, Pasian nasepna kilatna” cihna hi ding hi.\nJesu Singlamteh a a kikhailup hun in na lamdang mahmah nga piangte pen, mihing piansak theih a hilo, Pasian nasepna a lamdang mahmahte ahi hi. Hih na lamdangte pen leitung leh khuahun paizia/luanzia tawh a kituaklo, lamdang tak a hong om guihte ahi cih thei leng ut huai sa ing.\nI thulu in a taklat sa mah bangin Jesu Singlamteh a a kikhailup hun a na lamdang piangte leh tuate apan Pasian deihna bang hi hiam cih en khawm ni.\n1. Gamsung khempeuh ah khuamial in, khimzing hi (V.45):\nNai gukna apan nai kuana dong gamsung khempeuh ah khim hong zing hi. Tua hun lai a Judate nai 6 pen tuhun a sun nai 12 (noon) tawh kibang a, nai kuana pen tuhun a nitaklam nai 3 (pm) tawh kibang hi. Tuhun nai dan in gen leng, gamsung khempeuh ah khuamial leh khimzing a om sung sun nai 12 pan nitaklam nai 3 dong, naikal thum sung ahi hi. Sun nisat mahmah hun laitak a tuabang a khuamial leh khimzing om guih pen Pasian nasep na lamdang mahmah ahi hi.\nGamsung khempeuh kici pen Israel gamsung bek hiam leitung bup hiam cih bel Lai Siangtho in hong gen cian kei hi. Ahih hangin khang tangthu (history) ah gamsung khempeuh mial leh khimzing in a tuam pen kimu thei hi. Tiberus uk kum 14na, Jesu Singlamteh ah kikhai kum tawh a kituak, hun in Phlegon, Romete Vanlam suisiam mi (Astronomer), in hih bang in na gen ngei hi. “Tua lai in nidang banglo in Ni awk in valh phadiak in, tua suun pen nitak bang mai in mial gawp a vaan a aksite kimu thei hi.” Hih thu i ngaihsut leh gamsung khua nak mial mahmah ding dan i geel thei hi.\nLai Siangtho i suut tak teh mial i cih pen Pasian vaihawmna tawh na kiteh kak deuh pen hi (Isai 5:30; 13:10-11; Joel 2:2; Zefania 1:14-15; Matt. 8:12; 22:13; 25:30; Juda 5-6). Singlamteh pen Pasian vaihawmna ahi hi. Pasian Tapa, mawhna neilo Jesu Khris in leitung mihingte’ khialhna tengteng Singlamteh tungah pua ahih manin gamsung khempeuh khim khua a ziin pen Pasian in khialhna tungah a vaihawmna a kilatna ahi hi.\nPasian in a bawlsa mite mial a nungta ding a hong deih ahi kei a vak a nungta ding a hong deih ahi hi. Jesu pen leitung khuavak ahi hi (John 8:12). Jesu Khris a sang mite vak a nungta ahi hi. Vak a nungta mite in Pasian vaihawnna tuak lo ding uh hi. Ahih hangin, Jesu Khris in singlamteh a eite khialhna tang a hong sihna sang nuam lo a, mial a nungtate in Pasian vaihawmna a tung uah a tung ding ahi hi (Matt. 8:12; 22:13; 25:30). Pasian vaihawmna tuak lo dingin leitung vak ahi Jesu Khris kiang zuan thei dingin Pasian in thupha hong piata hen.\n2. Biakinn sung deina puan a lu panin a taw dong kikek In phel nih suak hi (V.51):\nTua laitakin, ngaihsun dih ni, mun siangtho sunga deidan na puanzak, a khung apan a taw dong, phel nih kisuah in a keksuak hi.\nJesu Singlamteh a kilhden lai a na lamdang a piang nihna ahih leh biakinn sung deina puan a lu pan a taw dong kikek a phel nih suahna ahi hi. Rabbite genna ah Biakinn sung a deina puan kizak pen 2.5”- 4” in sah a, khauhual gol mahmah (plaits) 72 tawh kiphan khawm hi a, tua khau hualte khauzang (thread) 24 tawh a kikankhawm ngen hi sawnsawn hi. Biakinn sung deina puan pen feet 60 a sau leh feet 30 a zai ahi. Biakinn sung deina puan a kigat dan, a sahdan, a sang leh a liat dante i et ciangin, a lu pan a taw dong mihing khat in phel nih suah ding pen thu baih lo ding hi.\nBiakinn sung deina puan in Pasian tenna mun siangthopen leh siampite leh mipite omna kidei danna a kikhai ahi hi. Kumkhat in khatvei siampi lianpenpa tua Pasian tenna mun siangthopen sungnung pen ah mipite khialhna thoih dingin lut thei bek hi. Tua hun ciangin siampi lianpen in kithoihna sisan la in Pasian singkuang tungah theh zel hi. Tua ciangin mipite khialhna Pasian in maisak zel hi. Hih kithoihna pen Khialhna Kithoihna (Day of Atonement) kici a, kumkhat ah khat veita kibawl gige ahi hi.\nJesu Singlamteh ah mihingte khialhna thoihna dingin khailup a-a om tak teh Pasian in lamdang takin Biakinn deina puan pen a lu pan a taw dong a kiphel khap sak ahi hi. Hih in a gennop ahih leh Jesu pen ei a dingin Siampi lian hita ahih manin Jesu Khris tungtawn in mihingte in Pasian tawh tangtak in kiho/ kizopna kineita hi. Biakinn deina puan zak kisam nawn loin, khialhna thoihna bawl ngai nawnlo hi. Jesu in khatvei bek leh a tawntung a set det ding (mandet) dingin Ama pumpi mahmah tawh kithoihna hong bawlsak zo ahi hi. Tua ahih manin, Jesu Khris um a sang mite pen a khialhna uh apan mawhmaisak in om ahi hi. Jesu Khris eite ading in i Siampi Lian a hita hi (Heb. 10:1-12, 14).\n3. Zinling in suang tumpite kitam hi (V.51):\nZinling i cih pen a lamdang hilo hi. Ahih hang Jesu Singlamteh a kikhai lai a zinling hun pen a lamdang ahi hi. Jesu Singlamteh ah a sih phet in a lamdang mah a piang naa thum thakhat in hong tung uh hi. Tuate ahih leh Biakinn deina puan a lu pan a taw dong kiphel khap, Zinling in suang tumpite kitam leh hankhukte kihong in, misiangtho sisa tampite pumpi in thokik uhi. Tua ahih manin zinling om guih hun pen a lamdang mahmah ahi hi. Zinling zong hat mahmah hi kha ding hi . Bang hang hiam cihleh suang tumpite zong kitam uh hi.\nLai Siangtho ah thakhat thu a zinling hattak hong omna hang a kigen loh hangin, zinling pen ama thu a hong om guih in gen nei ding hi. Khuamial mah bangin Zinling in zong Pasian vaihawmna kilatna ahi hi. Ps. 18:7 ah, “Lei lingin kilok a, mualbulpite zong kising in lingdam dam hi. Amah (Pasian) heh ahih mana amaute kiliing uhi,” ci in zingling pen Pasian hehna latsakna in na gen hi. Nahum 1:3-5; Hebrews 12:25-29 leh Rev. 6:12-17 ah zong zingling in Pasian thangpaihna langsak ahihdan muh theih in om hi.\nJesu Khris Singlamteh tungah mihingte khialhna teng pua a tatkhiatna a sep laitak a zinling hong om pen Pasian vaihawmna kilatna ahi hi. Singlamteh tungah Jesu in Pasian thangpaihna teng pua zo a, Khialhna tunga Pasian vaihawnna Jesu in singlamteh ah hong puaksak zo ta ahih manin Jesu Khris pen eite ading in khialhna thoihna ahi hi. Tua ahih manin Jesu loin khialhna mawh maisakna omlo a, Jesu asang mite bekin gupkhiakna a ngah ahi hi.\n4. Han khukte kihong in, misiangtho sisa tampite pumpi in thokik uhi (V.52):\nHih banga misiangthote thawhkikna thu pen theologiante’n ngaihdan tuamtuam nei uh hi. (i). Pawlkhatte’ ngaihdan in mi siangtho sisa tampite Jesu Singlamteh a a sih laitakin phot in om uh a ahih hang hankhuk sungah Jesu thawhkikna ngak uhi. Jesu sihna pan a thawhkik ciang amaute zong hankhuk pan thokik pan uhi ci uhi. (ii). Ngaihdan nihna pawl leuleu ah mi siangtho sisate pen Jesu sihna pan a thawhkik ni in amaute zong thokik pan uh hi. (iii). Ngaihdan thumna in ahih leh Jesu Singlamteh ah a sih ni in mi siangthote hankhuk pan thokik uh a, Jesu sihna pan hong thawh tak teh amaute’n Jesu zui to in Jerusalem ah kilaak uh hi ci uh hi. Jesu thawhkikma in mi siangthote koi ah bang ci om uh hiam cih bel genna omlo hi.\nBang teng hileh, misiangthote thokik uh hi cih i gennop pipen ahi hi. Mi siangtho sisate thokik bek tham loin Jesu Khris tawh Jerusalem ah a kilaakna un Khris in a sihna tungtawn in i khialhna thaman pia khinta hi. Tua bektham loin Ama thawhkikna in sihna tung a gualzopa, ama ading bek hilo in, a misiangthote khempeuh ading zong ahi cih hong lak hi. Ni khat ni ciangin Amah a um mite nungta tawntung dingin thokik ding uh a, amah sang nuamlote bel mawhsakna thukhen na mai a ding dingin thokik ding uh hi (Jn 5:28-29).\nJesu Singlamteh a a sihni a a lamdangtak a mi siangthote thawhkikna in, thu ummite thawhkikna ding hong lahna ahi hi. Thu ummite i cih bel Khris Gumpa leh Topa a sangte ahi uh a, tua upna tungtawn in Khris in midik a tansakte ahi hi.\n5. Galkapmang zakhat ukpa leh a galkapte pianthakna (V.54):\nHihpa pen Pasian tapa’ ana hi takpi hi a ci uh hi. A lamdang mahmah leh a thupi mahmah bel Jesu Khris Singlamteh ah sihna tungtawn a Galkap zakhatte makaipa leh a galkapte’n gupkhiakna a ngahna uh ahi hi. Rome hunlai in Galkap zakhat a ukte pen Officer lian mahmah leh galsiam mahmah ahi uhi.\nJesu leh mikhial nihte singlamteh ah khaitohna dinga mawhpuakna piak a om galkap mang pan Jesu kigawtna pan singlamteh ah a sih dong theihpih vek ding hi. Tangthukante’n (historian) Jesu Singlamteh ah a kikhai tan in Rome galkapte’n mikhial 30,000 val si8nglamteh ah khailum ta ding uh hi ci hi. Ahih hang tua galkap mangpa’n ami khailupte lak uah Jesu bang mi leh singlamteh a khailum a na lamdang hibang a tungte tuak kha nailo ding hi. Singlamteh a kikhai mi khatin amah thatte ading a Pa kiang thumsak cih zong a tuah patna uh hi kha ding hi. Nai 3 (Dakkal 3) sung khuamial in gamsung a tuam leh zinling thupitak in a zop pen in Galkapmangpa lamdangsakna leh lauthawngna tawh dim sak ding hi.\nGalkapmangpa pen khuamial leh zingling hang a lau hilo in Jesu Singlamteh ah kikhai a tuabang a tungsak thei Pasian lo ngal omlo ding ahih manin Pasian thangpaihna hanga lauhthawngna a dim hizaw ding hi. Tua a lauhthawngna un amaute taizak sak loin, khalam ah khanlawhna thupitak tungsak zaw in Jesu pen “Pasian tapa a hihna taktak pulak uhi.” Jesu Singlamteh ah a sihna gupkhiakna nasep thupitak om in Galkapmangpa’n Jesu um in sang hi. Jesu Singlamteh ah a sih nung gupkhiatna ngah masa pen zong hi kha ding hi. Jesu Singlamteh ah hong sihna in a umte ading in gupkhiatna ngahna ahi hi. Amen.\nJesu in Singlamteh a hong tatna pen a umte ading in gupkhiakna ahi hi. Jesu Singlamteh ah kikhailupna midang kikhailumte tawh a kibang kei hi. Singlamteh ah si-in na lamdang piangte zong hundang in a piang kei hi. Tua ahih manin Jesu mikhialte tang a singlamteh ah hong sihna a um a sang dingin I kicial hi. Jesu Singlamteh a sihna-na lamdang piangte bek zong ngaihsun leng Jesu Pasian tapa taktak a hihna gen cian mahmah khinta hi. Tua ahih manin sanggam aw bang ngaihsun in suusut lai ding i hi hiam. Jesu um in sang tapeuh ni, Amah nuntak tawntungna ahi hi.\nA sim khempeuh Pasian in thupha namkim, daihna thupha, nopsakna thupha hong pia kim ciat ta hen. Amen.\nPa LP Tuang, Hyderabad\nPrevious: Tulai leitung gal thuthang te ~ Tedim Post\nNext: US galkap te’n Afghanistan gamsungah MOAB Bomb khiatsuk ~ ZD


url: =Piancilna 38 | Siantongluan\nTua hun laitakin Judah a sanggamte kiang panin paisukin, Adullam mi Hirah min nei mi khat tawh omkhawm hi.\nTua lai-ah Judah in Kanaan mi Shua tanu mu hi. Amah in tuanu tenpihin luppih a,\ntuanu gai-in tapa khat nei a, amah in a min Er a phuak hi.\nTuanu gai leuleu-in tapa khat nei a, tuanu in a min Onan a phuak hi.\nTuanu in tapa khat nei leuleu-in a min Shelah a phuak hi. Tuanu in amah tawh Shelah a neih laitakin Khezib-ah amah a om hi.\nJudah in a tapa masa Er-a dingin zi khat la a, tuanu min Tamar ahi hi.\nAhih hangin Judah ta masa Er pen Topa muhna-ah hoihlo a, Topa in amah that hi.\nTua ciangin Judah in Onan kiangah, "Na sanggampa zi tawh lumkhawm in la, tuanu tungah pasal sanggamte tavuan sem in la, na sanggampa-a dingin ta nei in," a ci hi.\nAhih hangin Onan in tate pen ama-a ahih loh ding thei hi. Tua ahih ciangin a sanggampa zi tawh a lupkhawm ciangin a sanggampa tungah ta pia khading ahih manin a natui leilakah buasak hi.\nAma gamtatna Topa muhna-ah lungkimhuai lo a, Topa in amah zong a that hi.\nTua ciangin Judah in a monu Tamar tungah, "Ka tapa Shelah a gol mateng na pa inn-ah meigongnu-in va om in," a ci hi. Bang hang hiam cih leh a sanggamte mah bangin amah zong si khading ci-in lau hi. Tua ahih ciangin Tamar pai-in a pa inn-ah a om hi.\nTua hun sungin Judah zi, Shua tanu si hi. Judah a dahna hun a ven ciangin a lawm Hirah tawh Timnah-a ama tuumul a mette kiangah paito hi.\n"Na teekpa a tuute mul met dingin Timnah-ah paito hi," ci-in Tamar kiangah a kigen ciangin,\na meigong numei puan suahkhia-in, a kituamna silhin amah kituam a, Timnah paina lampi gei-a Enaim paina munah na tu hi. Bang hang hiam cih leh Shelah a khang cing khin ahihna amah in thei a, ahi zongin amah tawh kitengsak nailo hi.\nJudah in tuanu a muh ciangin amah in a mai tuam ahih manin numei paktat dingin ngaihsun hi.\nLampi gei-a tuanu kiangah amah pai a, "Hong pai in, lumkhawm ni," a ci hi. Bang hang hiam cih leh tuanu pen a monu ahihlam theilo hi. Tuanu in, "I lupkhop man dingin kei bang hong pia ding na hi hiam?" na ci hi.\nAmah in dawngin, "Keelhon panin keelno khat hong puak ning," a ci hi. Tuanu in, "Nong puak mateng khapna khat nong pia ding hiam?" na ci hi.\nAmah in, "Bang khapna nang hong pia ding ka hi hiam?" a ci hi. Tuanu in dawngin, "Na min gelhna leh na khauhual leh na khutsunga om na ciangkhut," na ci hi. Tua ahih ciangin amah in tuanu tungah tuate pia-in, amah luppih a, amah tawh tuanu a gai hi.\nTua ciangin amah dingin paikhia a, a kikhuhna puan suahkhia-in meigong numei ahihna puan a silh hi.\nNumei khutsung panin a khapna a lakik dingin Judah in Adullam mi a lawmpa a ganno tawh a sawl ciangin, amah in tuanu mu zolo hi.\nAmah in tua lai mun mite dong a, "Lam gei Enaim-a om numei paktatnu koi-ah om ahi hiam?" a ci hi. Amaute in, "Hih lai-ah numei paktat om ngeilo hi," na ci uh hi.\nTua ahih ciangin Judah kiangah amah ciahkikin, "Amah ka mu kei hi. Tua lai mun mite in, Hih lai-ah numei paktat om ngeilo hi, zong hong ci uh hi," a ci hi.\nJudah in dawngin, "Eite hong kinuihsan khading ahih ciangin a nate ama-a dingin kem mai hen. Hih ganno ka puak a, nang in tuanu na muhlohna na thei hi," a ci hi.\nTua zawh kha thum ciangin Judah tungah, "Na monu Tamar paktatin gamta hi. Tua thamloin paktatna tawh naupaii hi," ci-in kigen hi. Judah in, "Amah paikhiatpih un; amah kihaltum hen," na ci hi.\nAmah a kipaikhiatpih laitakin amah in a teekpa kiangah kam khak a, "Hih nate a neipa tawh nau ka nei hi," a ci hi. Tuanu in, "Ciamteh in, hong thum ing, min gelhna leh khauhual leh ciangkhut, hih nate kua-a ahi hiam?" na ci hi.\nTua ciangin Judah in tua nate thei a, "Ka tapa Shelah tawh gawmlo ka hih ciangin, tua numei, kei sangin thuman zaw hi," a ci hi. Tuanu tawh amah lumkhawm kik nawnlo hi.\nTuanu a suah hun a tun ciangin a naubu sungah nih om hi.\nNausuak dingin a nat ciangin, khat in a khut dawksak hi. Naudomnu in khausan khat la-in a khut tungah khih a, "Hih pen hong pai masa," ci pah hi.\nAhih hangin a khut a dawh tum kik laitakin, en in, a sanggampa hong suakkhia hi. Amah in, "Nang-a dingin a vang nangmahmah in bawltawm!" na ci hi. Tua ahih ciangin ama min Perez kiphuak hi.\nTua khit ciangin a khut tunga khausan tawh a sanggampa hong suakkhia a, ama min Zerah kiphuak hi.